**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 01-НИЙ ӨДӨР /ПҮРЭВ ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 1-5 |
|  | 1.“Ажлын хэсэг байгуулах тухай” Байнгын хорооны тогтоолын төсөл /Виртуал үйлчилгээ үзүүлэгчийн тухай хууль болон хамт өргөн мэдүүлсэн хуулийн төслийг нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах бүхий ажлын хэсэг байгуулах тухай/  2.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл /Засгийн газар 2021.06.30--ны өдөр өргөн мэдүүлсэн, анхны хэлэлцүүлэг/ 3.“Монгол Улсын 2020 оны төсвийн гүйцэтгэл батлах тухай” Монгол Улсын Их Хурлын тогтоолын төсөл /Засгийн газар 2021.06.18-ны өдөр өргөн мэдүүлсэн, хоёр дахь хэлэлцүүлэг/4.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл /Засгийн газар 2021.06.29-ний өдөр өргөн мэдүүлсэн, 2 дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/ | 6-6 6-2121-3233-35 |

***Монгол Улсын Их Хурлын 2021 оны хаврын ээлжит чуулганы***

***Эдийн засгийн байнгын хорооны 7 дугаар сарын 01-ний өдөр***

***/Пүрэв гараг/-ийн хуралдааны товч тэмдэглэл***

 Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

 *Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Эдийн засгийн байнгын хорооны дарга Ж.Ганбаатар, Улсын Их Хурлын гишүүн Б.Баттөмөр, Х.Ганхуяг, Т.Доржханд, С.Чинзориг, Б.Энхбаяр нар “Их эзэн Чингис хаан” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 11 гишүүн цахим хуралдааны программын ирцэд бүртгүүлж, 57.9 хувийн ирцтэйгээр хуралдаан 11 цаг 12 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Х.Болорчулуун, О.Цогтгэрэл.*

***Нэг.“Ажлын хэсэг байгуулах тухай” Байнгын хорооны тогтоолын төсөл*** */Виртуал үйлчилгээ үзүүлэгчийн тухай хууль болон хамт өргөн мэдүүлсэн хуулийн төслийг нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Байнгын хорооны дарга Ж.Ганбаатар “Ажлын хэсэг байгуулах тухай” Байнгын хорооны тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Ж.Ганбаатар:** Ажлын хэсгийн ахлагчаар Улсын Их Хурлын гишүүн Н.Учралыг томилох гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 4

 Бүгд: 12

 66.7 хувийн саналаар дэмжигдлээ.

*Уг асуудлыг 11 цаг 42 минутад хэлэлцэж дуусав.*

***Хоёр.****“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл* */Засгийн газар 2021.06.30-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Улсын Их Хурлын гишүүн, Сангийн сайд Б.Жавхлан, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрчим хүчний сайд Н.Тавинбэх, Сангийн яамны Эдийн засгийн бодлогын газрын дарга Г.Батхүрэл, Засгийн газрын Хэрэг эрхлэх газрын Бодлого, төлөвлөлтийн газрын дарга П.Зохихсүрэн, Үндэсний хөгжлийн газрын дарга Х.Батжаргал, мөн газрын дэд дарга Б.Дөлгөөн, Хөгжлийн бодлого, төлөвлөлтийн хэлтсийн дарга С.Сюзанна нар “Их эзэн Чингис хаан” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж “Их эзэн Чингис хаан” танхимаас танилцуулав.

Төслийн үзэл баримтлалын талаар Улсын Их Хурлын гишүүн Т.Доржханд, Б.Баттөмөр, Х.Ганхуяг нар “Их эзэн Чингис хаан” танхимаас, Улсын Их Хурлын гишүүн Ц.Даваасүрэн, Ж.Бат-Эрдэнэ нарын цахимаар тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Сангийн яамны Эдийн засгийн бодлогын газрын дарга Г.Батхүрэл нар “Их эзэн Чингис хаан” танхимаас хариулж, тайлбар хийв.

Төслийн талаар Улсын Их Хурлын гишүүн Ц.Даваасүрэн, С.Чинзориг, Б.Баттөмөр, Т.Доржханд нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Ж.Ганбаатар:** “Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 7

 Бүгд: 16

 56.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 40 минутад хэлэлцэж дуусав.*

***Гурав.“Монгол Улсын 2020 оны төсвийн гүйцэтгэл батлах тухай” Улсын Их Хурлын тогтоолын төсөл*** */Засгийн газар 2021.06.18-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Монголбанкны дэд ерөнхийлөгч Г.Энхтайван, Монголбанкны Мөнгөний бодлогын газрын захирал Б.Баярдаваа, Үндэсний статистикийн хорооны дарга Б.Батдаваа, Барилга, хот байгуулалтын сайд Б.Мөнхбаатар, Барилга, хот байгуулалтын яамны Төрийн нарийн бичгийн дарга С.Магнайсүрэн, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Уул уурхай, хүнд үйлдвэрийн яамны Төрийн нарийн бичгийн дарга Г.Нандинжаргал, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Т.Жамбалцэрэн, Эрчим хүчний сайд Н.Тавинбэх, Эрчим хүчний яамы Бодлого төлөвлөлтийн газрын дарга Б.Ерэн-Өлзий, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Эдийн засгийн бодлогын газрын дарга Г.Батхүрэл, Төрийн сангийн газрын дарга М.Батхуяг, Хөгжлийн санхүүжилтийн газрын дарга И.Батхүү, Нэгдсэн төсвийн төлөвлөлтийн хэлтсийн дарга Г.Золбоо, Төсвийн орлогын хэлтсийн дарга Б.Тэлмүүн нар “Их эзэн Чингис хаан” танхимаас, Эрчим хүчний яамны Төрийн нарийн бичгийн дарга Б.Насантогтох, Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг, Үндэсний аудитын газрын Хөгжлийн бодлого, төлөвлөлтийн газрын захирал, тэргүүлэх аудитор Б.Бундхорол, Аудитын нэгдүгээр газрын захирал, тэргүүлэх аудитор Ц.Энхжавхлан, Аудитын гуравдугаар газрын захирал, тэргүүлэх аудитор Д.Энхболд, Аудитын дөрөвдүгээр газрын захирал, тэргүүлэх аудитор Я.Самбууням нар цахимаар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

 Монгол Улсын 2020 оны төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын Ерөнхий аудитор Д.Занданбат цахимаар танилцуулав.

Аудитын дүгнэлттэй холбогдуулан Улсын Их Хурлын гишүүн Б.Энхбаяр, Б.Баттөмөр, Х.Ганхуяг, Т.Доржханд, Ж.Ганбаатар нарын тавьсан асуултад Монгол Улсын Ерөнхий аудитор Д.Занданбат, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд нар цахимаар, Сангийн яамны Төсвийн орлогын хэлтсийн дарга Б.Тэлмүүн “Их эзэн Чингис хаан” танхимаас тус тус хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Төсвийн зарлагын хяналтын дэд хороонд танилцуулахаар тогтов.

*Уг асуудлыг 13 цаг 30 минутад хэлэлцэж дуусав.*

***Дөрөв.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл*** */Засгийн газар 2021.06.29-ний өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Төсвийн бодлого, төлөвлөлтийн газрын дарга Ж.Ганбат, Төсвийн хөрөнгө оруулалтын газрын дарга Г.Түвдэндорж, мөн газрын мэргэжилтэн Ж.Дэлгэржаргал, Эдийн засгийн бодлогын газрын дарга Г.Батхүрэл, Төрийн сангийн газрын дарга М.Батхуяг, Санхүүгийн бодлогын газрын дарга Н.Мандуул, Хөгжлийн санхүүжилтийн газрын дарга И.Батхүү, мөн газрын мэргэжилтэн Н.Сансармаа, Нэгдсэн төсвийн төлөвлөлтийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, мөн хэлтсийн шинжээч С.Тулга, Төсвийн орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Сүх-Очир нар “Их эзэн Чингис хаан” танхимаас, Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг, Үндэсний аудитын газрын Хөгжлийн бодлого, төлөвлөлтийн газрын захирал, тэргүүлэх аудитор Б.Бундхорол, Аудитын нэгдүгээр газрын захирал, тэргүүлэх аудитор Ц.Энхжавхлан, Аудитын гуравдугаар газрын захирал, тэргүүлэх аудитор Д.Энхболд, Аудитын дөрөвдүгээр газрын захирал, тэргүүлэх аудитор Я.Самбууням нар цахимаар тус тус оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

 Төслийн үзэл баримтлалын талаар илтгэлийг Сангийн дэд сайд С.Мөнгөнчимэг танилцуулав.

Төслийн үзэл баримтлалын талаар Улсын Их Хурлын гишүүн Т.Доржхандын тавьсан асуултад Сангийн дэд сайд С.Мөнгөнчимэг “Их эзэн Чингис хаан” танхимаас хариулж, тайлбар хийв.

Төслийн талаар Байнгын хорооны дарга Ж.Ганбаатар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Төсвийн байнгын хорооны хуралдаанд танилцуулахаар тогтов.

*Хуралдаан 2 цаг 30 минут үргэлжилж, 19 гишүүнээс 17 гишүүн хүрэлцэн ирж, 89.5 хувийн ирцтэйгээр 14 цаг 00 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

 **МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 7 ДУГААР**

**САРЫН 01-НИЙ ӨДӨР /ПҮРЭВ ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Гишүүдийн ирц хүрсэн байна. Байнгын хорооны хуралдаанаар хэлэлцэх асуудлыг танилцуулъя.

Нэгдүгээрт ажлын хэсэг байгуулах тухай

Хоёрдугаарт, Монгол Улсын хөгжлийн 2022 оны төлөвлөгөө батлах тухай

Гуравдугаарт, Монгол Улсын 2020 оны төсвийн гүйцэтгэл батлах тухай

Дөрөвдүгээрт, Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын тухай хуульд өөрчлөлт орох тухай хуулийн төслүүдийг хэлэлцэнэ.

Хэлэлцэх асуудалтай холбоотой санал Байнгын хорооны гишүүд байна уу. Алга байна. Эхний асуудалдаа оръё.

**Нэг.Ажлын хэсэг байгуулах тухай Байнгын хорооны тогтоол**

**Виртуал үйлчилгээ үзүүлэгчийн тухай хууль болон хамт өргөн мэдүүлсэн хуулийн төслийг хуралдаанаар хэлэлцүүлэх, бэлтгэх ажлын үүрэг бүхий Ажлын хэсгийг байгуулах тухай Байнгын хорооны хэлэлцүүлгийг хийе.**

Ажлын хэсгийн ахлагчаар Учрал гишүүнийг ажлын хэсгийн ахлагчаар томилохоор санал оруулж байгаа. Учрал гишүүнтэй ярьж тохирсон. Учрал гишүүнтэй яриад болно. Даргыг нь баталчихна. Ажлын хэсэгт ороод явчхаж болно.

Учрал гишүүнийг дэмжье гэсэн саналын томьёоллоор санал хураалт явуулъя.

Санал хураалт

Санал дэмжигдлээ.

Дараагийн асуудалдаа оръё.

**Хоёр.Монгол Улсын хөгжлийн 2020 оны төлөвлөгөө батлах тухай Улсын Их Хурлын тогтоолын төслийн хэлэлцэх эсэх асуудлыг хэлэлцэж эхэлье.**

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж дарга хийнэ. Ажлын хэсгийн 2 дугаар микрофоныг өгье.

**Ц.Нямдорж:** Байнгын хорооны дарга, эрхэм гишүүд ээ. Энэ баримт бичгийг өмнө нь Их Хуралд өргөн мэдүүлээд, Чинзориг гишүүнээр ахлуулсан ажлын хэсэг ажиллаад, Засгийн газраас өргөн мэдүүлсэн төсөл дээр тодорхой саналууд гарсан. Өмнө нь өргөн мэдүүлсэн төслөөс 40 саналыг хасах, 40 саналыг өөрчлөн найруулах, дээрээс нь гишүүдийн гаргасан 80-аад саналын асуудлыг авч үзэх ийм асуудал яригдсан. Ингэж тал талаасаа ярьж байгаад Засгийн газар өчигдрийн хуралдаанаараа төслийг татаж авч байгаа тухай Их Хуралд илтгээд дахин Засгийн газрын хуралдаанаар хэлэлцэхдээ түрүүн танилцуулсан өөрчлөлтүүдээ хийгээд ингээд дахин өргөн мэдүүлсэн гэдгийг та бүхэнд танилцуулж байна. Орж ирж байгаа төслөөр нийт 11.3 их наяд төгрөгийн санхүүжилт шаардагдахаас улсын төсвийн хөрөнгөөр 2.2 их наяд, орон нутгийн төсвийн хөрөнгөөр 162.3 тэрбум, гадаадын зээл тусламжаар 2.7 их наяд, түншлэлээр 6.3 их наядын санхүүжилт хийх шаардлагатай ийм ажлууд тус туссан гэдгийг танилцуулъя. Төсөл нийт 6 бүлэг, 23 зорилттой, 300 арга хэмжээ төсөл туссан гэдгийг танилцуулж байна.

Эцэст нь хэлэх юм бол, энэ баримт бичиг анх удаагаа Их Хуралд орж ирж хэлэлцүүлэгдэж байгаа ийм баримт бичиг. Энэ баримт бичгийг ямар хэлбэрээр, яаж Их Хурал шийдвэрлэхээс цаашдаа энэ жилийн төлөвлөгөөний нэг загвар тогтох учиртай гэдгийг бас онцгойлон тэмдэглэж байна. Анхаарлаа тавьсанд баярлалаа .

**Ж.Ганбаатар:** Нямдорж сайдад баярлалаа. Ажлын хэсэг танилцуулъя. Монгол Улсын сайд, Засгийн газрын Хэрэг эрхлэх газрын дарга Цэндийн Нямдорж, Сангийн сайд Болдын Жавхлан, Жавхлан сайд цахимаар орж байгаа. Гадаад харилцааны сайд Батцэцэг байхгүй байна, Хууль зүйн сайд Нямбаатар байхгүй байна, Байгаль орчны сайд Уртнасан, Батлан хамгаалахын сайд Сайханбаяр байхгүй байна, Зам тээврийн сайд Халтар байна, Ёндон сайд байна, Мөнхбаатар сайд байна, Тавинбэх сайд байна. Мэндсайхан сайд байхгүй байна. Эрүүл мэндийн сайд байхгүй байна. Зохихсүрэн Засгийн газрын Хэрэг эрхлэх газрын бодлого төлөвлөлтийн газрын дарга, Үндэсний хөгжлийн газрын дарга Батжаргал, Үндэсний хөгжлийн газрын дэд дарга Дөлгөөн гэсэн ажлын хэсгийг танилцуулж байна.

Танилцуулгатай холбоотойгоор асуулттай Байнгын хорооны гишүүд нэрсээ өгөхийг хүсье. Цахимаар нэрүүдээ авч байгаа. Даваасүрэн гишүүн. Чинзориг гишүүн асуултаа асууя.

**С.Чинзориг:** Надад асуулт алга аа. Зүгээр санал хэлдэг юм уу. Энэ ажлын хэсэгт ажилласан. Засгийн газар тэгээд төслөө татаж аваад ажлын хэсгээс гаргасан хасах саналуудыг тусгасан. Өөрчлөн найруулсан саналуудыг бас тусгасан. Гишүүдээс гаргасан саналуудыг бас зарчмын саналуудыг тусгаад ингээд оруулж ирсэн учраас хэлэлцээд явах нь зүйтэй байх гэж бодож байна. Цаашдаа энэ бичиг баримтыг хууль тогтоомжуудтай бас уялдуулах юман дээр нэлээн анхаарах юм байгаа юм байна лээ. Ялангуяа бид чинь нөгөө төсвийн хүрээний мэдэгдэл гээд 5 сард баталдаг, Хөгжлийн төлөвлөгөөг болохоор 7 сарын 1-ний дотор батлах хуультай гээд цаг хугацааны хувьд ч гэсэн бас зөрөөтэй байгаа юм. Тийм учраас цаашдаа энэ хөгжлийн төлөвлөгөөтэйгөө бусад Төсвийн тухай хууль тогтоомжуудыг бас уялдуулах, нийцүүлэх бас ийм арга хэмжээ авах шаардлагуудтай байгаа. Өмнө нь бол Их Хурлаас хоёр ч удаа бас энэ Төсвийн тухай хуулийг Хөгжлийн бодлого, төлөвлөлтийн тухай хуультай уялдуулах санал боловсруулах гэсэн ийм чиглэл Их Хурлаас өгч байсан юм байна лээ. Ингээд Засгийн газар хуулиудын хоорондын уялдаа холбоог сайжруулахтай холбоотойгоор нэлээн анхаарч ажиллах болов уу гэж л бодож байна.

Хоёр дахь санал нь хэлэлцэх эсэхийг нь шийдчихээд анхны хэлэлцүүлэг дээрээ ярих болов уу гэж. Дахиж ажлын хэсэг нэг их ажиллах цаг хугацаа ч байхгүй байна. Тийм учраас анхны хэлэлцүүлгээр нь батлаад явъя гэсэн ийм зарчмын санал гараад анх хэлэлцүүлэг дээрээ явах нь зүйтэй байх. Зүгээр, Засгийн газрын анх өргөн барьсан төслөөс бол төсвийн хөрөнгө дээр бол 1 их наяд төгрөгийн зардал нэмэгдэж ирж байгаа. Энийг нь бид тогтоолдоо бас тодорхой заалт оруулсан. Тийм учраас энэ Төсвийн тухай хуульд, төсвийн хүрээний мэдэгдэлтэйгээ бас зөрчихгүйгээр ингээд зохицуулаад явчих боломж нь үүсэж байгаа гэж бол үзэж байгаа. Тийм учраас хэлэлцэх эсэхийг нь шийдчихээд дараа нь анхны хэлэлцүүлэг дээрээ дахиж ажлын хэсэг гаргаж ажиллахгүйгээр ингээд.

**Ж.Ганбаатар:** Уул нь бол би Чинзориг даргынх дээр нэмээд хэлчихэд нөгөө буцааж татаад энэ өрийн таазаа болоод төсвийн өрөөнийхөө мэдэгдэлдээ нийцүүлчих байх гэсэн чинь нийцүүлээгүй л байна лээ. Тэгээд өрийн тааз нь давчихсан, төсвийн хүрээнийхээ мэдэгдлээс давчихсан. Энийгээ нийцүүлээд өргөн барьчихгүй, ингээд өрийн тааз нь 600 тэрбумаар, төсвийн хүрээнийх нь мэдэгдэл 1.1 их наядаар. Тэгээд Их Хуралд боломж олгож байхад тэгээд нийцүүлээд хийчихгүй.

Цахимаар Даваасүрэн гишүүн.

 **Ц.Даваасүрэн:** Та бүгдэд энэ өдрийн мэндийг хүргэе. Тэгэхээр энэ хөгжил төлөвлөлтийн асуудлуудыг бас нэг жоохон уялдуулахгүй бол янз бүрийн хууль дээр өөр өөр болчихсон нэг ийм зүйлүүд байгаад байна. Би нэг зүйл асууя. Одоо жишээлбэл гурван жилийн хөрөнгө оруулалтын хөтөлбөр батална гээд нэг ийм заалт байна. Нямдорж сайд сайн санаж байгаа. Энэ маань одоо юу болсон бэ гэж. Нөгөө талаас сая бас Ганбаатар гишүүн хэлээд байна шүү дээ. Ингээд одоо өрийн тааз гэдэг ч юм уу, хууль дээр заасан Төсвийн тогтвортой байдлын хууль гэдэг ч юм уу, ийм заалтууд бол ингээд зөрчигддөг болжээ. Нямдорж сайд минь, та л наад Засгийн газрынхаа хүрээнд жоохон анхаарахгүй бол, бид хэд энэ Их Хурлын түвшинд анхаарахгүй бол энэ хуулийн зөрчил, хууль хоорондын уялдаа гэдэг юман дээр үнэхээр туршлага дутаж байгаа ийм хандлага илт ажиглагдах боллоо. Нэг талаараа одоо жулдаж эхэлж байна гэсэн үг шүү дээ. Тийм учраас хаана хаанаа анхаарч, энэ нэг хууль зөрчих, хууль хоорондын уялдаа хангагдахгүй байхаа гэдэг юман дээр одоо та бид нар анхаарахгүй бол үнэхээр болохгүй нь ээ. Цаг үе маань өөрөө бас нэг тийм үе солигдож байгаа ч юм шиг, нэг ийм сонин байдал руу орчихлоо шүү дээ. Тэгсэн мөртөө одоо ингээд Их Хурал дээр бол хууль зөрчихийг бүр анхаарахаа ч больсон, бас ярихаа ч больчихсон байна.

Үндсэн хууль зөрчиж байхад таг л байна шүү дээ. Би Үндсэн хууль зөрчигдөж байгаа талаар би КОВИД-ын хуулийн заалтыг танд бүр мессежээр бичээд явуулсан шүү дээ. Ер нь эцсийн дүндээ бид нар Үндсэн хуулиа зөрчдөггүй байх ёстой. Үндсэн хуулиа зөрчөөд л эхлэх юм бол бид яах юм, гаднынхан Үндсэн хуулийг маань зөрчөөд үндсэн эрхт улс гэдэг юмыг маань үгүйсгээд л ороод ирвэл бид яах юм? Үндсэн хууль гэдэг юм чинь л энэ эх орны тусгаар тогтнол, энэ аюулгүй байдал, биднийг дэлхий дахинд баталгаажуулж өгч байгаа ганц хууль шүү дээ. Тэгэхэд Үндсэн хуулиа зөрчихдөө зүгээр л ингээд нэг хээвнэг. Тэгээд л нөгөө үхэхээрээ айлгана гэдэг чинь хүний амиар айлгаад л, тэгээд Үндсэн хуулиа хүртэл.

**Ж.Ганбаатар:** Даваасүрэн гишүүнд 1 минут сунгаж өгье.

**Ц.Даваасүрэн:** Тэгэхээр энэ хууль зөрчиж байгаа, хууль хоорондын уялдаа хангахгүй байгаа асуудал энэ тэр дээр анхааръя аа. Та бас Засгийн газрын түвшинд байгаа хамгийн туршлагатай хүний хувьд одоо найдах нь та л байна. Тийм учраас энэ дээр нь ингэж анхаарч явахгүй бол. Засагт их эрх мэдэл өгсөн. Засагт эрх мэдэл өгөөд амьдрал сайжраад л явна гэсэн хаана байна? Байхгүй л байна шүү дээ. Тэгээд Засгийн газрын гишүүддээ хариуцлага тооцож чадахаа больсон. Их Хурал бүх байдаг боломжоо Засгийн газарт өгсөн. Одоо бол Засгийн газраас хариуцлага нэхэх ийм цаг л ирсэн шүү дээ. Тийм учраас Засгийн газрын түвшинд, ялангуяа хариуцлагатай хандах, хуулийн зөрчил гаргахгүй байх чиглэл дээр анхаарахгүй юм бол, одоо сайд нар хууль зөрчихөд шууд хариуцлага тооцдог ийм механизм байхгүй болчихсон шүү дээ. Тийм учраас энэ чиглэл дээр бас анхааралтай, ингээд тал талдаа ажиллахгүй бол болохгүй нь ээ. Хууль хоорондын уялдаа, зөрчлийн асуудал бол хавтгайрах, тэгээд энэ нь одоо бүр нэг тийм байдаг л зүйл мэтээр ойлгогддог ийм болж эхэлж байгааг анхаарахгүй бол болохгүй нь ээ гэдгийг би хэлье. Тэгээд тэр гурван жилийн хөрөнгө оруулалтын хөтөлбөр юу болж байгаа вэ гэж асууя.

**Ж.Ганбаатар:** 2 номерын микрофон, гишүүний асуултад хариулъя.

**Ц.Нямдорж:** Зарим асуултад хариулъя, заримыг нь манай ажлын хэсгээс хариулна. Энэ Төсвийн тогтвортой байдлын хууль, өрийн таазтай холбогдолтой асуудал байгаа юм. Яг юу болчихсон юм гэхээр, Их Хурлын ажлын хэсэгтээ гишүүдийн гаргасан саналыг Засгийн газар дээр хэлэлцээд, тэгээд энэ гишүүдийн саналыг тусгаж оруулж ирэх нь зүйтэй. Их Хурал дээр яригдсан асуудлаар Засгийн газар, гишүүдийн саналыг замаас нь ийш тийш болгох боломжгүй гэж үзээд оруулаад ирсэн. Үүнтэй холбогдолтой хэтрэлтийн асуудал байгаа. Энийг ямар заалтаар зохицуулах гэж орж ирсэн юм бэ гэхээр энэ Их Хурлын тогтоолын заалтын 2-т нь Төсвийн тогтвортой байдлын хуулийн тусгай шаардлага, төсвийн орлогын нөхцөл байдалтай уялдуулан 2020 оны Төсвийн хуулийн төсөлд тусгахыг Засгийн газарт даалгасан гээд нэг ийм алдаанаас жаахан зайлсхийх түгжээ хийсэн учиртай юм. Чинзориг гишүүн, Булгантуяа дарга эд нартай ажил хэргийн журмаар ярих явцад, энэ гишүүд гаргасан саналынхаа заримыг бас хэлэлцүүлгийн явцад татчих хувилбар байхыг ярьсан. Энийг Чинзориг гишүүн, та бүхэн цаашид анхаарна биз дээ гэдгийг хэлье.

Хуулийн зөрчлийн тухайд бол аль болохоор л хуулийн зөрчил гаргуулахгүй байх талаас нь Засгийн газрын хуралдаан дээр байр сууриа илэрхийлж, илэрхий хууль зөрчсөн юмыг нь холдуулж ингэж л ажиллаж байгаа. Засгийн газрын хуралдаан дээр зарим үед хууль зөрчих, эс зөрчихийн тухайд бас хатуу хүтүү ярианууд болж, энэ залуу сайд нар бас тэр саналыг хүлээж авч явж байгаа талууд бий. КОВИД-ын хуулийн.

 **Ж.Ганбаатар:** Нямдорж сайдын микрофоныг сунгаж өгье.

**Ц.Нямдорж:** КОВИД-ын хуулийн тухайд сая өргөн мэдүүлсэн гурван заалт дотор эрүүл мэндийн даатгалтай холбогдолтой хуулийн зөрчлийн асуудал байсан. Тэгээд би энэ хэлэлцүүлгийн явцад Байнгын хорооны удирдлагууд, гишүүдтэй дахин дахин уулзаж ярилцаж байгаад тэр заалтууд нь сая хасагдсан. Төсвийн тодотголтой холбогдолтой ийм юм болсон юм Даваасүрэн гишүүн ээ. Төсвийн тодотгол хийхгүй ажиллана гэдэг тооцоогоор явж байсан юм. КОВИД-ын нөхцөл байдлыг харгалзаж үзнэ гэдэг ийм тооцоогоор явж байгаад жаахан нөхцөл нь гайгүй болчих болов уу гэж тооцож байсан чинь өөр хувилбар яригдаад, тэгээд төсвийн тодотгол хийхээс аргагүй байдалд хүрээд санал оруулж ирсэн гэдгийг хэлье. КОВИД-ын хуулийн тухайд анх энэ хууль та бид 2017 оны засагт байхад 2020 оны 4 сард батлагдсан хууль. Энэ хууль жилийн хугацаатай явсан. Тэгээд сая хугацаа нь дууссан учраас хугацааг нь сунгуулах асуудал, том асуудал нь тэр орж ирээд л дэмжигдсэн.

Үндсэн хууль зөрчих, зөрчихгүйн тухайд энэ асуудлаар Цэцэд маргаан гарч шийдвэрлэгдэх ийм хувилбар байгаа. Одоохондоо ийм яриа байхгүй гэдгийг хэлье. Онц байдлын хууль бол мөрдөгдөж байгаа. Тэгэхдээ энэ цар тахал бол урьд өмнө нь Монголд төдийгүй дэлхий дахинд үзэгдэж байгаагүй ийм аюулт өвчин учраас энэ КОВИД-ын хуулийг баталж мөрдүүлсэн. Энэ хуулийн хүрээнд Их Хурлын сонгууль, орон нутгийн сонгууль, Ерөнхийлөгчийн сонгууль явагдаад л дуусаж байна л даа. Яг өнгөрсөн оны Их Хурлын орон нутгийн сонгууль, жилийн Ерөнхийлөгчийн сонгууль бол энэ КОВИД-ын хуульд зөвшөөрсөн хэмжээгээр зохион байгуулагдсан л сонгуулиуд шүү дээ.

**Ж.Ганбаатар:** Даваасүрэн гишүүн 1 минут тодруулъя, цахимаар.

**Ц.Даваасүрэн:** Тэр КОВИД-ын хуулийн асуудал дээр бол би Үндсэн хуулийн Арван есийн 2-ыг л яриад байгаа юм. Энэ хүмүүсийн эх орондоо ирэх, буцах гэдэг юм уу, зорчих хөдөлгөөнийг хязгаарлах асуудлыг хуулиар зохицуулна. Тэгээд бизнес эрхлэлтийг зогсоох, хүний орлого, цалин авахыг хязгаарлах энэ асуудал чинь өөрөө хүний эрхтэй шууд холбогддог. Гэтэл энийг бол зөвхөн онц байдал үүссэн тохиолдолд, дайны нөхцөл байдал үүссэн тохиолдолд хязгаарлахаар Үндсэн хуулийн заалттай байхгүй юу. Тийм учраас одоо хэдийгээр дэлхий нийт ч гэлээ гэсэн энд яг энэ Үндсэн хууль дээрээ ирээд л зогсчихож байгаа байхгүй юу. Та одоо энэ Европын орнууд, Японыг хараарай. Бизнесийг нь хааж чадахгүй болчхоод байгаа байхгүй юу. Хаахдаа үйлчилгээний салбараа, тэгэхдээ нөхөн олговор өгч хааж байгаа. Тийм учраас бид нар ямар нөхцөл байдал үүссэн бэ гээд Үндсэн хуулиа зөрчиж болохгүй гээд байна шүү дээ. Нэг улс нэг шалтаг хэлээд л манай улс руу халдвал яах юм бэ. Үндсэн хуульт орон маань өөрөө Үндсэн хуулиа үгүйсгээд байгаа юм чинь, тэд нар далимдуулж болно шүү дээ. Үндсэн хууль тусгаар тогтнолын баталгаа гэдгийг л та бид одоо энэ зүрхэндээ, энэ тархиндаа шингэтэл ойлгох ёстой шүү дээ. Тэгтэл одоо бид нар Үндсэн хуулиа зөрчөөд л явж байна шүү дээ.

**Ж.Ганбаатар:** Одоо Доржханд гишүүн асуулт асууна.

**Т.Доржханд:** Баярлалаа, Сангийн яамнаас асуулт байна. Энэ Монгол Улсын 2021 оны тодотголоор манай 3.3 их наяд төгрөгийн алдагдалтай байна гээд. Энэ бол дотоодын нийт бүтээгдэхүүний 8.8 хувь гээд. Тэгээд энэ жил чинь ингээд маш өндөр алдагдалтай болчихлоо. Тэгээд энэ хэмжээгээр чинь өр өснө шүү дээ. Энэ өрийн энэ жилийн тааз чинь бол дотоодын бүтээгдэхүүний 70 хувь байгаа. Ирэх жил Төсвийн тогтвортой байдлын хуулийн дагуу бол дотоодын бүтээгдэхүүний 60 хувь байх ёстой. Тэгээд энийгээ бид нар барих ёстой. Төсвийнхөө сахилга батыг хатуу барьж авах ёстой. Гэтэл одоо энэ та бүгдийн 2022 оны төлөвлөгөөний танилцуулгаар болохоор гадаадын зээл 2.1 их наяд, төр болон хувийн хэвшлийн түншлэл 1.2 гээд, нийтдээ 3.3 их наяд төгрөгийн ийм дахиад өр үүсгэхээр оруулж ирж байна. Энэ өр чинь боломжгүй ээ. Тааз нь хэтэрчихсэн. Бүр энэ жилийн хувьд ингээд тааз чинь тулчихсан. Ирэх жилийн хувьд дотоодын бүтээгдэхүүний 60 хувь гэхээр дахиад доошоо буух ёстой. Гэтэл дахиад ингээд 3.3 их наядаар оруулж ирж байна гэдэг чинь Төсвийн тогтвортой байдлын тухай хуулиа зөрчиж байна шүү дээ. Сангийн яам энэ дээр зүгээр байгаа юм уу? Ингээд оруулж ирээд байх юм уу?

Нямдорж сайдаас бас асуумаар байна. Одоо ингээд Засгийн газрын үйл ажиллагааны хөтөлбөр гээд дөрвөн жил гишүүд чинь ингээд л бүгдээрээ л тойргийнхоо юмыг тусгана гээд нэлээн л юм болсон шүү дээ. Дараа нь төсвийн хүрээний мэдэгдэл, тэгээд улсын төсвийг бид нар жил болгон ингэж ярьж явдаг. Яг тэрэнтэй адилхан дахиад ингээд жил болгоны нэг ийм төсөв хэлэлцэж байгаа юм шиг баахан төслүүдийг оруулж ирээд л бужигнаад ингээд явах нь зөв юм уу? Нэг их олон цаас ирээд байдаг. Тэгээд л хөөрхий нөгөө.

**Ж.Ганбаатар:** Доржханд гишүүнд 1 минут нэмж өгье.

**Т.Доржханд:** Тэгээд л хөөрхий энэ дээрээ бол нөгөө иргэдийнхээ саналуудыг оруулахгүй бол болохгүй, тойрогтоо ажиллахгүй бол болохгүй гээд л, ингээд баахан мөрөөдлийн жагсаалтуудаа чихээд чихээд л яваад байдаг. Тэгээд нэг их олон цаастай. Гэтэл бодит байдал дээр болохоороо ямар ч мөнгө байхгүй, боломж байхгүй. Төсөв нь ингээд тэлэх ямар ч боломж байхгүй. Сахилга бат алдчих гээд байдаг. Арга буюу ингээд төсвөөс гадуур баахан санхүүжилт хийгээд яваад байдаг. Энэ чинь буцаад нөгөө 2012-2016 оны алдаа руу орчих гээд байна шүү дээ. Тэгээд энэ дээр Засгийн газар өөрөө хайрцаглаж оруулж ирэх ёстой байхад яагаад ингэж задлаад байгаа юм бэ? Нямдорж сайд аа, ийм байдлаар ингээд явах нь зөв юм уу? Би бол энийг буруу гэж бодож байна. Их Хурал дээр ингэж олон төслүүдийг та нар санхүүжилт, төслүүдээ оруулж ирээрэй гэсэн байдлаар задгай яваад байхаар эндээс чинь уялдаагүй цааснууд гарч ирээд байна. Ийм болохоор төсвийнхөө сахилга батыг барих хэрэгтэй. Төсвийнхөө шинэчлэлийг хийх хэрэгтэй. Тэгээд иймэрхүү цааснуудыг бол багасгах хэрэгтэй байна гэдэг л саналтай байна. Та энэ дээр өөрийнхөө байр суурийг хэлье.

**Ж.Ганбаатар:** Нямдорж сайдыг хариулахаас өмнө Сангийн яам хариулах уу? Доржханд гишүүний асуултыг Батхүрэл сонссон уу? Батхүрэл 4 номерын микрофон. Энэ буцааж татаад л хуульд нийцүүлээд л зоригтойхон шиг. Засгийн санал дотор нь их байгаа шүү дээ. Гишүүдийн саналаас гадна. Зохихсүрэн мэдэж байгаа. Засгийн санал чинь хэд байгаа билээ. Дийлэнх нь засгийн санал байгаа шүү дээ.

**Г.Батхүрэл:** Доржханд гишүүний асуултад хариулъя. 2022 оны жилийн төлөвлөгөө бол үндсэндээ улсын төсөвтэй, бас төсвийн хүрээний мэдэгдэлтэй нэлээн нягт уялдаж энэ төлөвлөгөө бол хэрэгжих ёстой. Энэ хүрээндээ бол Үндэсний хөгжлийн газар маань анх Засгийн газрын хуулийн дагуу бол яамдаас бас саналаа аваад, тэр үед бол Сангийн яам төсвийн хүрээний мэдэгдлийн хязгаар тоонуудаа хүргүүлээд ингээд ажиллаж явсан. Тэгээд одоо Доржханд гишүүний санаа зовоод хэлээд байгаа асуудал дээр бол үндсэндээ Засгийн газраас өчигдөр хэлэлцээд өргөн барьсан дээр, Тогтоолын төслийн 3 дээр нь энэ заалтыг оруулж өгсөн байгаа. Монгол Улсын хөгжлийн 2022 оны төлөвлөгөөнөөс улсын төсвөөс санхүүжүүлэх шаардлагатай төсөл арга хэмжээг хэрэгжих суурь нөхцөл, хэрэгцээ шаардлага, ач холбогдлоор нь эрэмбэлээд, Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хууль, Төсвийн тогтвортой байдлын тухай хуульд заасан төсвийн шаардлага төсвийн орлогын нөхцөл байдалтай уялдуулаад Монгол Улсын 2022 оны төсвийн тухай хуулийн төсөлд тусгаж хэрэгжүүлэхийг Засгийн газарт даалгасан ийм заалтыг оруулж өргөн барьсан байгаа. Тэгэхээр намар бол 2022 оны жилийн төсөв бол төсвийн хүрээний мэдэгдлийн хязгаарт багтаад хийгдэх ёстой. Энэ хүрээндээ бол 2022 оны Улсын Их Хурлаас баталсан жилийн төлөвлөгөөний холбогдох заалт.

**Ж.Ганбаатар:** Нямдорж сайд хариулах уу? 2 номерын микрофон. Гишүүний асуултад хариулъя.

**Ц.Нямдорж:** Засгийн газрын гишүүн хүн яг хүчинтэй байгаа хууль шүүмжлэхэд амаргүй л дээ, хууль зүйн хувьд. Тэгэхдээ асуултад хариулъя. Энэ Хөгжлийн бодлого, төлөв төлөлтийн хууль гэдэг чинь 2020 оны 5 сард сонгуулийн өмнөхөн батлагдсан хууль шүү дээ. Энэ хуулиар чинь шинэ хоёр төрлийн баримт бичгийг Их Хурал баталж байхаар хийчихсэн. Нэг нь таван жилийн төлөвлөгөө, сонгуулийн мөчлөгөөсөө зөрчихсөн. Нөгөөдөх нь энэ жилийн төлөвлөгөө. Тэгээд ерөнхий том дүнгээр нь авч үзвэл юу болчхоод байна вэ гэхээр, энэ төсөв мөнгө хэлэлцдэг асуудал чинь арван төрлийн бичиг баримтын суурь болчихсон, арваад.

Үндсэн хуулийн асуудал байна. “2050” гээд бодлогын баримт бичиг байгаа байна, таван жилийн төлөвлөгөө байна. Энэ Засгийн газрын мөрийн хөтөлбөр гэдэг чинь ерөнхийдөө сонгуульд ялсан намын мөрийн хөтөлбөрийн хуваарь шүү дээ. Намын мөрийн хөтөлбөр байна, Засгийн газрын мөрийн хөтөлбөр байна. Жилийн төлөвлөгөө байна. Дээрээс нь нэмээд жилийн төсөв, төсвийн хүрээний мэдэгдлийг баталдаг. Ингээд найман төрлийн цаастай зууралдах л шинэ шаардлага үүсэж байгаа юм даа. Энэ асуудлыг энэ намар тийшээгээ Эдийн засгийн хөгжлийн яам энэ тэр байгуулаад нэг шинэ бүтэц бий болох байх. Энэ хүрээндээ Засгийн газар, Их Хурлын аль аль нь дахин судалж үзсэн нь дээр гэдэг байр суурьтай байгаа. Энэ бол миний байр суурь. Одоо энэ чинь нарийндаа бол таван жилийн төлөвлөгөө баталсны дараа сонгууль явагдаад, тэгээд улс төрийн хүчнийх нь байр суурь солигдох юм бол Засгийн газрын мөрийн хөтөлбөртэй нь.

**Ж.Ганбаатар:** Дараа нь гүйцээгээд хариулчихъя, Нямдорж сайд. Доржханд гишүүн 1 минут, тодруулъя.

**Т.Доржханд:** Тэгэхээр нөгөө Засгийн газар нь ингээд цаас үйлдвэрлэлдэг, тэр цаасыг нь Их Хурал нь ингээд найман төрлийн цаас жилдээ дөрөв, таван удаа төсөв барьж байна шүү дээ. Тэгээд л тэр болгон дээр бужигнаад байдгаа зохицуулах нь зүйтэй байх аа. Нямдорж сайд энэ дээр бас анхаараад яваарай л гэж хүсье. Тэгээд тэр ажлын хэсэг байгуулагдсан байна лээ. Тэрэн дээр нь бас Их Хурлын гишүүд анхаараад явъя. Батхүрэл дарга аа, энэ уялдуулаад орж ирсэн зүйл байхгүй байна аа. Одоо ингээд ирэх жил Төсвийн тогтвортой байдлын тухай хуулиар өрийн хязгаар чинь дотоодын бүтээгдэхүүний 60 хувь. 10 хувь буурч байгаа шүү дээ. Гэтэл энд гадаадын зээл болон төрийн үйлчлэлийн түншлэл гээд энэний баталгаа чинь 100 хувь өр дээр бичигдээд явдаг. Тэгээд үр дүнд нь 3.3 их наяд төгрөгийн өр үүсгэхээр та нар төлөвлөгөө оруулаад ирчихсэн байна шүү дээ. Үгүй ээ, тэгээд энэ Төсвийн тогтвортой байдлын тухай хуулиа дахиад өөрчлөх гээд байгаа юм уу? Энэ чинь уялдахгүй байна шүү дээ. Тэгээд одоо өнөөдөр ингээд эдийн засаг ямар байгаа билээ? Мөнгө байхгүй шүү дээ. Татварын орлого маш бага. Экспортын жаахан орлогоо.

**Ж.Ганбаатар:** Нямдарж сайд тодруулгад хариулъя. Түрүүнийхээ асуултад гүйцээгээд хариулчихъя. 2 номерын микрофон.

**Ц.Нямдорж:** Тийм л юм харагдаад байгаа юм. Тийм учраас ер нь цаашдаа Их Хурлын түвшинд ч тэр, Засгийн газрын түвшинд ч тэр би энийг яриад байгаа юм, энэ ийм юм болчихлоо. Цаашдаа энэ олон баримт бичигтэй ноцолддог ёс дэглэм, тэр тусмаа Үндсэн хуулийн нөгөө сонгуулийн мөчлөгтэй зөрчсөн баримт бичиг л байгаад байгаа юм л даа. Энийг ярих ёстой л гэж үзэж байгаа юм. Засгийн газар дээр ямар ч байсан яригдах байх. Ямар түвшинд яаж яригдаж, ямар шийдвэр орж ирэхийг би одоогоор хэлж мэдэхгүй. Энэ Төсвийн тогтвортой байдлын хуулиа мөрдөж, энэ баримт бичгийг хэрэгжүүлнэ гэдэг үг тэр дагавар тогтоолд л байгаад байгаа юм, Доржханд гишүүн ээ. Ер нь яг чин үнэнийг хэлэх юм бол Их Хурал ч тэр, ард түмэнд ч тэр ер бусын онцгой байдал мөн энэ дэлхий дээр үүсчихлээ шүү дээ. 1990 онд картын бараа.

**Ж.Ганбаатар:** Дараа нь гишүүдийн асуултад хариу болохоороо гүйцээгээд хариулчихаарай. Одоо Баттөмөр гишүүн асуулт асууя.

**Б.Баттөмөр:** Миний асууя гэсэн асуулт Доржханд гишүүний асуусан асуулттай давхцаж байна. Тэгэхдээ ганц нэг асуулт нэмээд асуучихъя гэж ингэж бодож байна. 2022 оны хөгжлийн төлөвлөгөөг батлах энэ баримт бичиг бол одоо үнэхээр их чухал. Зөв хөгжлөө төлөвлөж чадах юм бол зөв төсөв гарна. Зөв зөв төсөв гарч байж эдийн засагт нөгөө идэвхжил, эдийн засгийн өсөлт энэ чинь одоо бий болно л доо. Тэгээд би Сангийн яамныхнаас л асуух гээд байна л даа. Орлого нэмэгдүүлэх ямар боломжууд байна? Зөвхөн өнөөдрөөр ирээдүйн Монгол Улсын хөгжил, Монгол Улсын цаашдыг өнөөдрөөр харж болохгүй л байгаа л даа. 2022 оноор харж болохгүй. Цаашдаа 2023 он, 2024 2025, 2030 он хүртэл хийх ажлуудыг энэ 2022 ондоо ер нь орлогоо нэмэгдүүлэх чиглэлээр, их олон том юм ярихаа больё. Орлогыг нь нэмэгдүүлэх боломж байна уу? Менделеевийн үелэх системийн 111 элементийн 70-аад нь Монголын хөрсөн доор байж байгаа юм. Асар их хэмжээний баялаг, одоо энэ хилийн боомт дээр очоод харахад бол асар их хэмжээний баялаг гарч байгаа юм. Төсвийн орлого маань яг тэрэнтэй харьцуулахад бол үнэхээр чамлалтай байгаа. Энэ баялгийг одоо яаж энэ ард түмэндээ, ард түмний мэдэлд байдаг, ард түмний юм бол одоо энэ баялгийн менежментийг яаж хийж, энэ орлогыг нь яаж нэмэгдүүлэх юм бэ? 2022 онд ямар арга хэмжээ авах гэж байгаа юм, юу тусгав? Эндээс цаашдын хөгжил шалтгаална. Монгол улсын хөгжлийн гарц гэх юм бол хэдхэн асуудлууд байгаа. Түүний нэг онцгой чухал асуудал нь юу вэ гэхээр энэ баялгийн менежмент, хөдөө аж ахуйг хөгжүүлэх, аялал жуулчлалыг хөгжүүлэх, гээд ийм ийм асуудлууд байгаа юм л даа. Тэгээд энэ болгон дээр одоо ямар бодлого орж ирж байна аа? Юу төлөвлөв?

**Ж.Ганбаатар:** 4 номерын микрофон, гишүүний асуултад хариулъя.

**Г.Батхүрэл:** Баттөмөр гишүүний асуултад хариулъя. Тэгэхээр яах аргагүй зөв асуудал хөндөж байна. Сая 2020 онд Монгол Улсын эдийн засаг бол хасах 5.3 хувиар агшсан байгаа. Энэний гол шалтгаан бол үндсэндээ КОВИД-19 цар тахлын нөлөө байсан. 2021 оны нэгдүгээр улирлын байдлаар бол эдийн засаг маань 15.7 хувиар өсчихөөд байгаа юм. Энэ маань хэдийгээр их өндөр үзүүлэлт юм шиг харагдаж байгаа боловч бид нар дианисийн судалгаа хийгээд үзэхээр уналтаас авч байгаа өндөр өсөлт маань бол тийм өндөр биш байгаа. 2019 оны КОВИД-гүй жилээс аваад үзэх юм бол үндсэндээ 3.4 хувь гээд манай потенциал GDP-гийн түвшинд бол хараахан хүрээгүй байгаа. Тэгээд энэ өсөлтийг дотор нь задлаад аваад үзэх юм бол уул уурхайгаас нэлээн давамгайлсан гадаад зах зээлийн эрэлтээс нөлөөтэй ийм өсөлт байгаа юм. Тийм учраас дотоод эдийн засгийн чадавх бол нэлээн сул байна гэдэг нь бол анзаарагдсан. Иймээс бол Засгийн газраас эрүүл мэндээ хамгаалж, эдийн засгаа сэргээх 10 их наядын төлөвлөгөөг баталж хэрэгжүүлж байгаа. Үүний үр дүн ч гэсэн нэгдүгээр улирлын зарим үзүүлэлтээр диагностика дээр бол гарч ирсэн. Ялангуяа зээлийн өсөлтийн хэмжээг аваад үзэхэд бол хэрвээ 10 их наядын хөтөлбөрийг хэрэгжүүлээгүй бол зээлийн өсөлт бууралттай гарах ийм зүйл гарч байсан. Мөнгөний нийлүүлэлт бол 20-иод хувийн өсөлттэй гэх мэтчилэн ийм нааштай үзүүлэлтүүд гарсан.

Баттөмөр гишүүний хэлж байгаа, далд эдийн засгийг бууруулах, орлогыг нэмэгдүүлэх чиглэлээр ямар арга хэмжээнүүд авах вэ гэхээр ялангуяа уул уурхайн бүтээгдэхүүний үнийг дэлхийн зах зээлийн хүргэх. Энэ хүрээндээ бол уул уурхайн биржийг байгуулж ажиллуулах, энэ хэмжээгээр далд эдийн засгийн хэмжээг бууруулах, ялангуяа хөдөө аж ахуй дээр байгаа махны экспортыг нэмэгдүүлэх, малаа эрүүлжүүлэх гэх мэтчилэн хөдөө аж ахуй дээр бүтээмжийн чанарын өөрчлөлт гаргаж энэ хэмжээгээр хөдөө аж ахуйн салбарыг нэмэгдүүлж.

**Ж.Ганбаатар:** Хувийн хэвшил, татвар төлөгчдийн бааз суурийг нэмж байж л эдийн засаг томорно шүү дээ. Уул уурхайг шүтсэн маягтай биш.

Ж.Бат-Эрдэнэ гишүүн асуултаа асууя.

**Ж.Бат-Эрдэнэ:** Ганц хоёр асуулт байна. Тэгээд Ганбаатар даргын хэлдэгчлэн, бид нар эдийн засгаа сэргээе гэж байгаа бол ерөнхийдөө татвар төлөгчдөө баялаг бүтээлчдээ, өөрөөр хэлбэл одоо аж ахуйн нэгжүүдээ тэгж дэмжиж энэ эдийн засаг чинь хөдөлнө шүү. Тэгээд бид жишээ нь өнгөрсөн дөрвөн жилд Үндсэн хуульдаа маш том өөрчлөлт оруулсан. Миний бие байна, Баттөмөр гишүүн, Бямбацогт гишүүн бид хэд нийлж байгаад энэ Хөгжлийн бодлого төлөвлөлтийн тухай хууль гэдэг зүйл бол зайлшгүй байх ёстой юм, тэгээд бодлогоо тогтвортой авч явдаг энийгээ жоохон институц, өөрөөр хэлбэл Засгийн газарт тодорхой хэмжээний яам ажиллах ёстой гэсэн ийм саналыг оруулж ирсэн. Ингээд Хөгжлийн бодлого төлөвлөлтийн тухай хуультай болсон. Энэ хуулийнхаа дагуу бид нар таван жилээр асуудлаа шийддэг байх, төлөвлөдөг байх, тэгээд жил, жилээр төлөвлөөд явах гэсэн ийм зүйлүүд рүү орууллаа шүү дээ. Яах вэ, зүгээр эхний жил гээд бид нар нэлээн будилах шиг боллоо. Сая гишүүдийн хувьд нэлээд асуудлууд яригдаж байсан. Буцаагаад Засгийн газар маань асуудлаа ингээд татаад, оруулж ирлээ. Тэгээд нэг асуулт байна. Нэгдүгээрт, сая буцаж татаж байгаад ер нь яг ямар том өөрчлөлтүүд оруулав аа? Ер нь бодлогын ямар өөрчлөлтүүд оруулав гэдгийг асуумаар байна.

Хоёрдугаарт, эдийн засгийнхаа тийм муугүй байна гэж ойлгоод байгаа шүү дээ. Түрүүний, Сангийн сайдын ярьсан танилцуула, уулзалтуудаас харахад бол Монгол Улсын жишээ нь, жилийн эхний зургаан сарын хугацаанд бол татвар төлөлт бол 100 хувь байгаад байгаа юм байна. Өөрөөр хэлбэл орлого 100 хувь шахуу, 97 хувьтай болж орж ирж байга юм байна. Тэгээд нөгөө валютын нөөц 4.9 хувь чинь одоо бидний хувьд нэлээн өндөр хэмжээнд түүхэнд байгаагүй шахуу ийм өндөр хэмжээнд очоод байна шүү дээ. Тэгэхээр яг энэ тэр унд болоод саяын энэ өөрчлөлтүүд маань хэр орж ирж байгаа вэ? Хоёрдугаарт, одоо энэ орж ирж байгаа төлөвлөгөө маань удахгүй ороод ирэх 2022 оны нэгдсэн төсөвтэйгөө хэр уялдаад явах юм бэ гэсэн.

**Ж.Ганбаатар:** Бат-Эрдэнэ гишүүн 1 минутаа авах уу, дараа нь авах уу? Батжаргал дарга 2 номерын микрофон дээр.

Энэ Засгийн өргөн барьсан нь 10 их наяд шүү дээ. Гишүүд 1 их наядын санал гаргасан. Засаг ингээд хуульд нь нийцүүлээд 600-гаар жоохон хасаад танаад, засаг өөрөө тэр хуулиа нийцүүлж болоогүй юм уу? Би тэгэх гэж л буцааж татаж байна гэж ойлгосон шүү дээ. Тэгээд яг буцаагаад нэг ийм хууль зөрчсөн юмаа өргөн барьчих юм. Засаг дээрээ юмаа яриад тэр хуульд нь нийцүүлээд үнэхээрийн гишүүдийн саналыг дэмжих гэж байгаа юм бол, тэгээд гишүүдийнхээ саналыг нэмээд 10 их наяддаа багтаагаад буцаагаад өргөн барьж болоогүй юм уу? Энийг чинь л хэлээд байна шүү дээ. 2016 оноос би гишүүн байхад л хуульд нийцэхгүй байна, саналаа татдаг, тэг, ингэ гэдэг л байсан юм. Тэгээд одоо үнэхээр энэ гишүүдийг хайрлаад байгаа юм бол засгийнхаа саналыг тэр 10 их наядаас 600-г нь юм уу, Зохихсүрэн дарга аа, Батжаргал дарга аа?

Гишүүний асуултад хариулъя.

**Х.Батжаргал:** Бат-Эрдэнэ гишүүний асуултад хариулъя. Засгийн газрын хамгийн анхны өргөн барьсан хувилбар 10 их наядаар ороход төсвийн хүрээний мэдэгдэл төсвийн боломжит хязгаартаа багтаагаад буюу 870 тэрбумаар, өрийн тааз бол 1.9 их наяд буюу үүнээс нэмэх нь тусламжийн 250 тэрбум ийм хувилбартайгаар оруулж ирээд, өчигдрийн Засгийн газрын хуралдаан дээр буцаж татаж аваад яригдсан асуудал яах аргагүй энэ асуудал мөн. Тал талаас нь нэлээн яригдсан. Асуудал юунд байсан бэ гэхээр зэрэг энэ хэтэрч байгаа асуудал яригдаж байгаа 1 их наядын асуудал бол хамгийн гол цөм нь буюу Улаанбаатар хотын түгжрэлийг бууруулах асуудал 594 тэрбумын төсөвтэй энэ ажил маань хамгийн их чухлаар Улсын Их Хурлын чуулган дээр яригдаж гишүүдийн саналууд маш чухлаар тавигдсан учраас.

Нөгөө нэг асуудал бол 417 тэрбумын төсөвт өртөг, санхүүжилт шаардлагатай сургууль, цэцэрлэгийн барилгын асуудал бас мөн адилхан Байнгын хорооны хурал болон ажлын хэсэг тэгээд Улсын Их Хурлын нэгдсэн чуулган дээр яригдсан учраас, энэ хоёр асуудлаас шалтгаалсан ийм зөрүүг шийдвэрлэх арга зам нь тогтоолын төсөл дээрээ төсвийн тусгай шаардлагуудад нийцсэн арга хэмжээг санхүүжүүлэх байдлаар төлөвлөнө гэж тооцоолж Улсын Их Хурлын тогтоолын төсөл дээр тусгаад ийм байдлаар шийдвэр гарсан юм.

**Ж.Ганбаатар:** Яг юу гэж байгаа нь ойлгогдохгүй. Хуулиа зас гээд Их Хурал буцааж байхад чинь, хуульдаа нийцүүлээд засахгүй. Тэгээд буцаагаад хоёр хууль чинь хоёулаа зөрчигдчихсөн байна шүү дээ.

Ганхуяг гишүүн асуулт асууя.

**Х.Ганхуяг:**  Сайн байцгаана уу? Энэ өдрийн мэндийг хүргэе. Нэгэнт бид нар 2022 оны асуудлыг ярьж байгаа болохоор 2022 онд хэрвээ КОВИД-ын нөхцөл байдал үргэлжилбэл яг эдийн засаг тэтгэж байдаг энэ татвар төлөгч нартай холбоотой, хөл хориотой холбоотой асуудлуудаа нэг эргэж харах, Гамшгийн хуулиа нэг эргэж харах хэрэгтэй болов уу л гэж бодож байна. Энэ бол ихэнх оронд бизнесүүдийг хаахгүй байгаа юм. Зүгээр танхим дотор байгаа хүнийх нь тоо дээд хязгаарыг заагаад өгчхөж байгаа. Тиймэрхүү байдлаар бид энэ Гамшгийн хуулиа эргэж харахгүй бол дахиад дараагийн хэлбэрийн мутац ороод дараагийн хэлбэрийн КОВИД гарвал бид нар яг энэ жилийнхтэй адилхан, өмнөх ноднин жилийнхтэй адилхан хатуу хөл хорио тогтоовол энэ ер нь бол бид нар байхгүй болно шүү дээ. Тэгээд энэ дээр нэг анхаармаар шиг санагдаж байгаа юм.

Хоёрдугаар асуулт болохоор би яг өнгөрсөн долоо хоногийн дөрөв дэх, тав дахийн чуулган дээр Жавхлан сайдаас асууж байсан юм. Ингээд төсөв хүндэрлээ шүү дээ. Тэгээд экспорт дээрээ одоо анхаараач ээ, боомт чинь хаагдчихлаа, импорт ч агшчихлаа гээд. Өнгөрсөн долоо хоногт төсвийн гүйцэтгэл 98 хувь байна гэсэн. Тэгээд энэ долоо хоногт төсвийн тодотгол орж ирж байгаа юм. Эдийн засаг агшчихлаа гээд. Таван хоногийн, долоо хоногийн дотор эдийн засаг агшаад байгаа юм уу гэдэг нэг асуулт байгаа юм.

Гурав дахь асуулт болохоор бид нар нэлээн том хэмжээний, том дүнтэй ийм төлөвлөгөө ярьж байна л даа. Тэгээд яг Төсвийн хууль орох төсвийн хүрээний мэдэгдэл орж ирэхээр тэндээс энэ хөрөнгө оруулалттай холбоотой асуудлууд эрэмбэлэгддэг эсэх, эрэмбэлвэл яаж эрэмбэлэх юм? Нэг ёсондоо гишүүдийн оруулсан саналуудаас хасагдаад явах юм уу? Сая Ганбаатар даргын ярьж байгаа үнэн шүү дээ. Засгийн газрын орж байгаа саналаас хасагдах юм уу? Энэ дээр нэг хариу авчихмаар байна. Тэгээд энэ нь хоёр хуулийнхаа хоорондох зохицолдолгоог нь хэрхэн яаж хийх вэ гэдэг асуулт.

Дараагийн дөрөв дэх асуудал болохоор би энэ концесстой холбоотой асуулт асуух гэсэн юм л даа. Асар их хэмжээний концесс байна л даа. Тэгээд ер нь бол нууц биш шүү дээ. Одоо концесс болгоноо улс дандаа юмаа алддаг. Концессыг бид нар дүгнэдэггүй, тэгээд хаа байдаг вэ? Нөгөө Дарханы металлург чинь өнөөдөр.

**Ж.Ганбаатар:** Ганхуяг гишүүнд 1 минут нэмж өгье.

**Х.Ганхуяг:** Одоо өнөөдөр нөгөө арматур хийгээд явж байх ёстой Дархан төмөрлөг чинь ингээд арматур хийхгүйгээр төмрийн хүдэр урагшаа гаргаад л явж байна. Тэр Хөтөлийн цемент шохой нэг ч төгрөг хувиасаа гаргаагүй, улсаас мөнгийг нь аваад л барьчихсан. Тэгээд хувьд нь шилжүүлээд өгчихсөн л байж байна. Энэ олон концессоор авсан авто замууд чинь Хятадад очоод л хөрөнгө оруулагч хайж байна гээд сайтууд дээр замын төслүүдийг зараад л байж байна шүү дээ. Тэгээд одоо энэ чинь асар их хэмжээний концесс байгаа байхгүй юу. Энэ Концессын хуулиа нэг эргэж хараад тэгээд тэрэн дээрээ нэг хугацаа заагаад хугацаандаа биелүүлэхгүй бол тэр гэрээгээ дүгнэдэг, цуцалдаг нэг ийм тал руугаа явахгүй бол, яг ийм байдлаар яваад л байх юм бол тэгээд дараа нь улс оронд хэрэгтэй болохоор яг тэр чиглэлийнх нь төслөө бид нар хэрэгжүүлж чадахаа больчихож байгаа байхгүй юу. Яагаад гэхээр нөгөө айл нь шүүхдээд явчихна, тэгээд л хэдэн жилээр манай хөгжлийг сааруулаад, хөлөөс нь чангаагаад удаашруулаад л ийм л юм болно. Энэ асуултууддаа би хариу авчихмаар байна.

**Ж.Ганбаатар:** 1 номерын микрофон.

**Ц.Нямдорж:** Чинзориг гишүүнтэй уг нь ярьсан юм л даа. Энэ гишүүдийн гаргасан саналыг хэлэлцүүлгийн явцад яах юм гэдгээ нэг та бүхэн нэг яриач гэж. Концессын асуудлыг улсын үйлдвэрийн, төрийн өмчит үйлдвэрийн асуудал хоёр байна. Энэ хоёр дээр нэлээн анхаарч байгаа гэж байна. Би лав ажил авснаасаа хойш Амарсайхан сайдтай ярьж байгаад 24 их наяд төгрөгийн өртөгтэй 29 концесс одоо хүчинтэй байна. Энэ бүх концессын хэрэгжилтийн байдал дээр ажлын хэсэг байгуулж шалгуулсан. Хоёр удаа Засгийн газрын хуралдаанаар оруулсан. 2014, 2015 оноос хойш концессын шийдвэр нь гарсан боловч хэрэгжиж эхлээгүй арваад төсөл байна. Энэ энэ дотор тэр Дарханы төмөрлөг байна. Ингээд Засгийн газрын хуралдаанд хоёр удаа танилцуулаад түрүүн миний ярьдаг 2014, 2015 оноос зөвшөөрөл аваад эхлээгүй байгаа төслүүдийг энэ жилдээ харзнаад, ажлаа хийхгүй бол цуцлах зам руугаа орно гэсэн ийм байр суурьтай байгаа.

Хөл хорио тогтоочихсон нөхцөл байдлын үед зарим концессын хэрэгжилтийг газар дээр нь хүмүүс явуулж шалгуулсан. Тэгээд ерөнхий төсөөлөлтэй байгаа. Сангийн яамандаа Концессын хууль, энэ төслийг шинэчлэх санал ярьж эхэлж байгаа. Их Хуралд санал оруулж ирэх байх. Ганхуяг гишүүний ярьж байгаа саналтай санал нэг байгаа. Биелэх биелэхгүй хэтэрхий олон концесс өгчихсөн. Эхэлсэн дүртэй, дүр эсгэсэн.

**Ж.Ганбаатар:** Нямдорж сайд гишүүний асуултад тодруулж хариулъя.

**Ц.Нямдорж:** Хөтөлийн асуудал хуулийн байгууллагад шалгагдаж байгаа. Дарханыг ч шалгаагүй ээ. Дарханы концессыг жичид нь авч үзнэ гэсэн санал явж байгаа гэдгийг хэлье. Концессыг луйвар болгож ашигласан ийм явдал хүртэл гарсан. Бусад асуудлаар манай ажлын хэсгийн нөхдүүд хариулах байх гэж бодож байна.

Ер нь гишүүд минь энэ КОВИД-ын нөхцөл байдал бол ер бусын үзэгдэл шүү. Энэ Үндсэн хуульд заасан улсын нийт болон хэсэгчилсэн газарт байгалийн гамшигт үзэгдэл гэдгээс чинь давчихсан асуудал аа. Ертөнцийн асуудал болчихсон. 1918 онд Испанид ийм цар тахал гарч 100 сая хүн нас барсан юм байна лээ. Тэрнээс хойш яг 100 жилийн дараа дэлхий нийтийг аварч гарч байгаа ийм тахал шүү. Энэ тахал янз янзын бэрхшээлтэй тулгаруулж, янз янзын шийдвэр гаргах гарцаагүй нөхцөлд дэлхийг оруулчхаад байна. Одоо илэрхий л багасаж байгаа шүү дээ. Нүүрс гарахаа байчихсан, бусад асуудал нь чадан ядан хөл хорио тогтоочихсон учраас гаднаас орж ирж ажил хийж болдоггүй, дотор ажил хийж байгаад л хөл хорионд байн байн орчхоод байдаг. Ийм онцгой нөхцөлд эдийн засаг, ард түмэн хоёр хөдөлж байгаа шүү дээ. Тэгээд энэ нөхцөлийг л Их Хурал, Засгийн газар их зөв тооцож, цаашаа ажиллахгүй бол төвөгтэй байна гэдгийг л хэлээд хэлэх л байна. Сая би онцгой комиссын чиглэлээр бас ганц нэг юм сонсож байгаад орж ирлээ. Альфа гэдэг хувилбар яригдаж л байна. Дельта гэдэг хувилбар хойд айлд яригдаж л байна гэх мэтийн бэрхшээлүүд урд талд бас байна. Энийг л тооцож аль болохоор л байгаа хэмжээндээ зөв шийдвэр гаргаж.

**Ж.Ганбаатар:** Энэ тэгээд концесс одоо өөрөө ингээд муу хэрэгждэг гэж байгаа мөртөө бид нарын хэлэлцэж байгаа энэ төлөвлөгөөнд чинь 7 их наядын концесс гэдэг юм, төр, хувийн хэвшлийн юу энэ чинь ингээд уялдахгүй байна гэдгийг л Ганхуяг гишүүн хэлээд байна л даа. Тэгэхээр энэ концесс төр, хувийн хэвшлийнх дээр, топ аж ахуйн нэгжүүд энэ тэр гэдэг юм уу, ардаа нэг баталгаатай аж ахуйн нэгжүүд дээрээ л одоо итгэлийг нь үзүүлэх нь л гол байна гэж. Тэгээд цүнх барьсан юм уу, өчигдөр байгуулагдсан аж ахуйн нэгжүүдтэй. Тийм юм чинь л бүх юмыг будилуулаад байна л даа.

Гишүүд асуулт асууж дууслаа. Үг хэлэх Байнгын хорооны гишүүд нэрсээ өгөхийг хүсье. Даваасүрэн гишүүн цахимаар үг хэлье.

**Ц.Даваасүрэн:** Би нэг зүйл хэлье ээ. Хэлэлцүүлгийн явцад бас тэр хууль хоорондын уялдаа, зөрчлийн асуудлаа хангахад анхаарна биз дээ. Би гурван жилийн хөрөнгө оруулалтын хөтөлбөр батлах тухай хуулийн заалт байгаа. Тэр юу болсон бэ гэсэн. Тэгээд тодорхой хариулт авч чадсангүй. Тэр энэ тэрийгээ нэг харна биз дээ. Энэ маш олон хөрөнгө оруулалтын бодлого төлөвлөлттэй холбогдолтой. Одоо нэг поп маягаар хуулиуд гарчихсан байхгүй юу. Тэгээд тэд нар нь хоорондоо ингээд уялдаагүй бие биеийгээ чирээд л, ингээд жил нь таардаггүй, зохицуулахад хэцүү ийм юм болчихсон юм. Одоо ингээд л үндсэн чиглэл, Засгийн газрын үйл ажиллагааны хөтөлбөр гээд л ингээд таван жилийн төлөвлөгөө баталж явах бас байна л даа. Гурван жил, таван жил, дөрвөн жил. Тэгээд бод доо. Тэгээд нэг жил. Жил нь хүртэл ингээд одоо зохицолдохгүй болчихсон. Ингээд баахан хөрөнгө оруулалт, тэгээд Эдийн засгийн хөгжлийн төлөвлөлтийн хуулиудтай болчихсон нэг ийм асуудал байгаа. Энийг Засгийн газар ер нь анхаараад. Нямдорж сайд бас энийг Засгийн газартаа хэлээд.

Ер нь энэ нэг төлөвлөлтүүдийн уялдаа холбоог нь янзлах гээд нэг их сайхан нэртэй тэгсэн мөртөө хоорондоо уялдах зохицуулагдахгүй ийм хуулиуд болчихсон юм. Тийм учраас адаглаад дөрвөн жилийнхээ одоо энэ бүрэн эрхийн хугацаатай уялдуулсан ийм хуулийн зохицуулалтуудыг нь хийж өгөхгүй бол бие биеэ хүмүүс гэсэн нэгийг нь үгүйсгээд л, нэгийг нь хаяад л ороод ирж байгаа байхгүй юу даа. Жишээ энэ нэг л төлөвлөлт байх юм бол тэр гурван жилийн хөрөнгө оруулалтын хөтөлбөртэйгөө бас уялдсан л байх ёстой шүү дээ. Жил бүрийн үндсэн чиглэл чинь тийм л байх ёстой. Гэтэл тийм зүйл байхгүй болчихдог гэдгийг бас хаана хаанаа анхаарахгүй бол болохгүй нь гэдгийг хэлье. Тэгээд тэр гурван жилийн хөрөнгө оруулалтын хөтөлбөр батлах заалтаа ер нь цаашдаа яах юм? Тэрийгээ анхаарна биз дээ гэдгийг хэлье.

**Ж.Ганбаатар:** Баярлалаа. Чинзориг гишүүн үг хэлье.

**С.Чинзориг:** Тэгэхээр энэ хөгжлийн бодлого төлөвлөхийн тухай хуулиараа энэ жилийн төлөвлөгөөтэй боловсруулахдаа таван жилийн үндсэн чиглэл, Засгийн газрын үйл ажиллагааны хөтөлбөртэй үндэслэж энэ жилийн төлөвлөгөө боловсруулна гээд энэ Хөгжлийн бодлого, төлөвлөлтийн хуульдаа орчихсон юм байна лээ. Тэгэхээр ажлын хэсэг бол энэ хоёр бичиг баримттай уялдуулж, тэр саналуудыг гаргасан юм. Засгийн газар татаад буцааж оруулахдаа харин бас Их Хуралд Байнгын хорооны гишүүд, ажлын хэсгийн гишүүдийн гаргасан саналд бас нэлээн хүндэтгэлтэй хандаад гишүүдийн гаргасан саналыг Засгийн газрын түвшинд бол хасаад зохимжгүй юм байна гээд ингээд оруулж ирсэн. Би бол бас зөв болов уу гэж л бодож байгаа юм.

Энэ чиглэлээр ингээд явах юм бол тэр тогтоолд оруулж өгч байгаа заалтаар бас зохицуулж болох юм гээд, хэрэгжих суурь нөхцөл, хэрэгцээ шаардлагаар нь бас харгалзаад жил жилийнхээ төсөвт тусгаад хэрэгжүүлж бай гэсэн ийм заалтыг явах юм бол тэр нөгөө төсвийн хүрээний мэдэгдэлтэйгээ, өрийн таазыг зөрчсөн асуудлаараа ингээд бас зохицуулаад явах ийм боломж нь нээгдэх юм байна гэдэг ийм заалт тогтоолд оруулж ирж байгаа. Одоо бол бид нар хэлэлцэх эсэхийг нь шийдчихвэл яг энэ тогтоолын заалтаар ингээд явж болно. Тэгээд тэр төсөв дээр ирж байгаа ачаалал, өрийн таазыг бас хэтрүүлсэн чиглэлийг өөрчлөхгүйгээр явах нэг гарц байна гэж би үзээд байгаа юм.

Хоёр дахь гарц нь Их Хурал, Байнгын хороо зайлшгүй тэр төсвийн Засгийн газрын өргөн барьсан 10 их наядтай нь бариулъя гэвэл бол тэрэн шиг амархан юм алга. Тэр хотын түгжрэлийг бууруулна гээд Засгийн газраас санал орж ирээгүй юм. Ажлын хэсэг дээрээ ярьж байгаад бид нар 600 тэрбум төгрөг тавьсан. Засгийн газар өчигдөр ярьж байгаа 420 болгож буулгаж оруулж ирсэн байна лээ. Засгийн газраас орж ирээгүй юм бол 45 цэцэрлэг, 50 сургууль барина гээд ерөнхий тоо орж байсан. Төсөвт өртгөө тавиагүй, тэрийг нь төсөвт өртгийг нь тавья гэхээр нь 420 тэрбум төгрөг болчхож байгаа юм. Энэ хоёрыг л одоо хасчихад, тэгээд л үндсэндээ 800 тэрбум хасагдаад тэр төсвийнхөө хүрээнд мэдэгдэлтэй зөрчил рүү явах ийм арга. Ийм хоёр боломж л байгаа. Тэгээд аль нэгээр нь явахад, хэрвээ хоёр дахиар нь явна гэвэл ажлын хэсэг хуралдаж таарах байх. Нэг дэхээр нь явна гэвэл ажлын хэсэг хуралдахгүйгээр, анхны хэлэлцүүлгээр нь батлаад явъя гэсэн ийм санал гараад ингээд явах байх. Ийм л хоёр хувилбар байгаа. Тэгээд Байнгын хороо тодорхой бас чиглэл өгөх байлгүй дээ. Өнөөдөр 7 сарын 1-ний дотор батлах хуультай юм байна лээ, энэ чинь.

**Ж.Ганбаатар:** Тэгээд л хуульд нийцүүлэх гээд л сууж байна л даа. Тэгээд л бусад хуулиудаа авч хэлэлцдэггүй. Энэний чинь 10 их наядыг чинь 7 их наяд нь төр, хувийн хэвшлийн түншлэл. Тийм их мөнгөтэй хувийн хэвшил хаана байгааг нь би мэдэхгүй байна. Дээрээс нь энэ бараг 3 их наядын гадаад өр хэн өгөх юм. Өгөх юм уу, өгөхгүй юм уу? Энэ 2.1 их наядын төсвийн асуудал. Одоо өнөөдөр төсвөө 3 их наядаар тодотгож байж энэ ажлыг хийж чадах уу, ирэх онд? Бүх зүйл хүндэрчихсэн байна. Тэгээд нэг ийм цаг барсан. Тэгээд өмнөх хурал дээр Эдийн засгийн байнгын хорооны дарга бараг 4 цаг баахан юм уншаа биз дээ. Ямар ч үр ашиггүй ажил хийлгүүлээд л.

**С.Чинзориг:** Өчигдөр харин Засгийн газраас санал оруулаад. Тэгээд Байнгын хороо чиглэлээ өг.

**Ж.Ганбаатар:** Тэгээд л хуульд нийцүүлэхгүй юу.

Баттөмөр гишүүн.

**Б.Баттөмөр:** Энэ 2022 оны хөгжлийн төлөвлөгөө бол маш чухал баримт бичиг. Хөгжлийн төлөвлөгөө, хөгжлийн төлөвлөгөө. Тэгээд энэ яг хөгжлийн төлөвлөгөө болж чадаж байна уу гэхээр бас учир дутагдалтай юм байна. Зүгээр анх удаа хийх гэж байгаа учраас бас алдаа оноонууд байгаа байх л даа. Энэ баримт бичгийг бид сайн хийж чадвал 2022 оны төсөв батлах ажил, тэр хэмжээгээрээ хөнгөвчлөгдөнө. Энэ ер нь одоо бид улсаа яаж хөгжүүлэх вэ л гэдэг асуудал яриад байгаа шүү дээ. Энэ яригдаж байгаа бүх асуудал тийм байгаа юм. 3-хан сая, 3.3 хүнтэй. 3.3 сая хүнээс хүүхдээ хасчихвал 2 сая хүн үлдэнэ, хөгшчүүлээ хасчихвал 1.5 үлдэнэ, хөдөө аж ахуйд ажиллагсдаа хасчихвал 1 сая үлдэнэ. Төрийн албан хаагчдаас хасчихвал цаана нь ажилчин гэж хэлж болох 700, 800 хүний л асуудал байгаа байхгүй юу. Тэгээд энийг ийм баялагтай, ийм потенциалтай, ийм улс бол энийг шийдэх амархан шүү дээ. Яагаад бид нар энийг олж харахгүй байгаа юм бэ? Өнгөрсөн 70 жилийн хугацаанд бид нарын маш том бүтээн байгуулалтуудыг хийсэн. 11 тэрбум шилжих рублийн өрийг 400-гаад тэрбум доллароор хаасан шүү дээ. Одоо энэ 30 жилийн хугацаанд Монгол Улсын гадаад өр 32 тэрбум доллар болчхож. Юу хийгдэв вэ гэхээр социализмын үед бий болгосон тэр бүтээн байгуулалттай харьцуулахад өнөөдрийн энэ мөнгөөр хийчихсэн ажил үнэхээр чамлалтай байгаа. Тэгээд ер нь одоо цаашдаа улс орноо яаж авч явах юм бэ? Одоо ер нь нэг нэг жижиг юм тойрч ярихаа больё. Улс эх орноо яаж авч явах юм. Бид чадах юм уу, чадахгүй юм уу? Бид чадахгүй бол одоо тэр чаддаг улсууд нь бид өөрсдөө зайгаа тавьж өгөх хэрэгтэй.

Ялангуяа энэ бодлогын яамдууд дээр ерөөсөө олигтой юм гарч ирэхгүй байна шүү дээ. Орлого яаж нэмэгдүүлэх юм. Боломж байна шүү дээ. Энэ баялаг чинь гарын салаагаар урсаад байна. Энэ хөдөө аж ахуйг эрчимжүүлэх чиглэлээр одоо юу хийж байгаа юм? Хөнгөн үйлдвэрийг Хөдөө аж ахуйн яамнд аваачаад наачихсан. Ямар ч бодлого алга. Бүх хэрэгцээт барааныхаа 80, 90 хувийг гаднаас авдаг мөртөө худалдааны бодлого байдаггүй. Хууль байдаггүй. Ингэж цаашаа улс эх орноо бид нар авч явж чадах юм уу? Чадахгүй шүү дээ. Болохгүй байна шүү дээ, энэ чинь. Энийгээ засъя л даа. Салбарын яамдууд бодлогоо гаргаж ирье л дээ гэх мэтийн маш их олон асуудлууд байна.

**Ж.Ганбаатар:** 3 минутаар явж байгаа. Тэгэхээр сунгах боломж байхгүй байна. Доржханд гишүүн.

**Т.Доржханд:** Баярлалаа. Монгол Улсын эдийн засгийн онцлогоо манай эдийн засагчид сайн мэдэж байгаа байлгүй дээ. Жижигхэн эдийн засаг шүү дээ. Тэгээд 10 сая доллар дээр ингээд арван жил гацчихаад байгаа. Энийг чинь тэлэх боломж нь юу байна вэ гэхээр экспорт. Гэтэл ингээд боомтын үйл ажиллагаа, төмөр замын олон жилийн энэ түгжээнээс болоод, одоо КОВИД-ын үед бол бид нар ёстой яг үнэнээ хэлэхэд бол маш их боломжоо алдсан, маш хүнд байдалтай байгаа шүү дээ. Машинаар нүүрсээ зөөнө гээд чадахгүй. КОВИД-ын хүндрэл байгаа болохоор урд хөрш чинь эрсдэл байна гээд монгол жолооч нарыг өглөө нь аваачиж пи си ар хийлгээд өдөр нь шинжилгээнд гарах юм бол нөгөө тээвэрлэлтээ хийгээд байгаа юм байна лээ шүү дээ. Энэ байдал чинь ингээд цаашаа үргэлжлэх гээд байна. Энэ тохиолдолд юу хэрэгтэй вэ гэхээр эдийн засгийг тэлэх хэрэгтэй. Тэлэх нь бол гаднын хөрөнгө оруулалт, дотоодын хөрөнгө оруулалт шүү дээ.

Мөн хажуугаар нь бас мөнгө босгодог. Мөнгө босгох чинь хамгийн чухал зүйл бол зээлжих зэрэглэл. Зээлжих ч зэрэглэл сайн байж байж сахилга бат, төсвийн сахилга бат. Макро үзүүлэлтүүд сайн байж байж хөрөнгө оруулагчид тэрүүгээр чинь, манай Засгийн газрын бондыг худалдаж авч байна гэж чинь хөрөнгө оруулалт шүү дээ. Сайн зүйл нь гэвэл дөнгөж сая бид нар дунджаар 4.5 хувийн хүүтэй 1 тэрбум долларыг арван жилийн хугацаатай анх удаа олон улсын зах зээл дээр маш амжилттай зарлаа шүү дээ. Тэр чинь хөрөнгө оруулагчид боломж байна гээд итгээд байна шүү дээ. Энэ нөгөө макро үзүүлэлтүүдийг чинь хараад итгэж байгаа шүү дээ. Яагаад итгэж байгаа вэ гэхээр энэ төсвийн алдагдал чинь өнөөдөр удирдаж болохоор юм байна. Өрийн түвшин чинь өнөөдөр 60 биш байна, 61, 62 хувьтай байна. 70 биш байна гээд. Гэтэл одоо энүүгээр чинь ингээд өрөө өсгөж байна шүү дээ. Өсгөөд, Төсвийн тогтвортой байдлын тухай хуульдаа өөрчлөлт оруулаад алдагдлаа өсгөөд өрөө өсгөөд яах юм бол зээлжих зэрэглэл чинь буурна. Хөрөнгө оруулалт байхгүй болно, дахиад ч мөнгө босгож чадахгүй. Тэгээд үр дүнд нь дахиад бид нар нөгөө 2015, 2016 онд 10.8 хувийн эх үүсвэртэй зээл авч байсан тэр юм руугаа орчих вий дээ. Ийм болохоор энэ Төсвийн тогтвортой байдлын тухай хуулиа чанд барих хэрэгтэй. Тэгээд өрийнхөө таазан дээр уялдуулах хэрэгтэй. Тэгэхээр би бол энийг дэмжихгүй байна. 3.3 их наяд төгрөгөөр та нар ингээд өрийнхөө босгыг өсгөхөөр оруулж ирж байна шүү дээ. Гэтэл ирэх жил чинь дотоодын бүтээгдэхүүний 60 хувь. Ийм болохоор болохгүй ээ.

Тийм болохоор Сангийн яам ажлаа хийгээч. Баахан ингээд мөрөөдлийн жагсаалтуудад хүлээж аваад толгой дохиод явах юм бол эдийн засгаа та нар аллаа шүү дээ. Тэгээд мөнгө ч босгож чадахгүй, хөрөнгө оруулалт ч байхгүй, бизнесийн салбар нь ч гэсэн ингээд гацаанд орчихсон. Аль дээрээ хамаг юм нь ингээд түгжирчихсэн. Арматураас авхуулаад бүх одоо импортын материалууд дүн чинь ингээд дээшээгээ харваж байна шүү дээ. Тэгээд дээрээс нь тодорхойгүй байдалтай шүү дээ. КОВИД-ын үед тэд ийм үед ямар өөдрөг төсөөллийг оруулж ирдэг юм бэ? Тэгээд ажлаа хий.

**Ж.Ганбаатар:** Гишүүд үг хэлж дууслаа.Гишүүд анхааралтай байхыг хүсье. Санал хураалт явуулъя. Ажлын хэсгийн ахлагч санал хураалт анхаараарай.

“Монгол Улсын хөгжлийн 2022 оны төлөвлөгөөг батлах тухай” Улсын Их Хурлын тогтоолын төслийг хэлэлцэхийг нь дэмжих нь зүйтэй гэсэн томьёоллоор санал хураалт явуулъя. Эхлээд бүртгэлийн санал хураалт явуулъя.

Сангийн яам одоо саналаа Засгийн газрын хуралдаан дээр хамгаалж чадаж байгаа байлгүй дээ. Үе үеийн Сангийн сайдууд тийм л байдаг байсан юм.

Санал хураалт явуулъя. Гишүүд анхааралтай байхыг хүсье.

Санал дэмжигдлээ. Ганхуяг гишүүний саналыг дэмжсэнээр оруулъя. Баярлалаа.

Хоёр дахь асуудалдаа оръё. Ажлын хэсэгт баярлалаа.

**Гурав.Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгдсэн тайланг хэлэлцэж эхэлье.**

Ажлын хэсгийг оруулъя. Энэ яамдуудаас хүмүүс байгаа биз дээ? Огт харагддаггүй яамдуудаас хүмүүс байна уу? Огт харагддаггүй яамдууд байгаа шүү. Энэ Их Хурлыг тоодоггүй, огт харагддаггүй гүйцэтгэл хэлэлцэнэ, тодотгол хэлэлцэн засгийн ажлыг явуулах гээд Байнгын хороо сууж байгаа шүү. Одоо огт харагддаггүй хүн зөндөө байна. Нямдорж сайдаа.

Эхлээд Аудитын дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Цахимаар Занданбат дарга танилцуулга хийхийг урья.

**Д.Занданбат:** Энэ өдрийн амгаланг ярилцъя. Эдийн засгийн байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуульд заасан Үндэсний аудитын газрын бүрэн эрхийн хүрээнд Төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд аудит хийлээ. Тус Байнгын хорооны харьяа төсвийн ерөнхийлөн захирагчдын нэгтгэсэн санхүүгийн тайланд төсвийн гүйцэтгэлийн аудит талаар товч танилцуулъя.

1.Барилга хот байгуулалтын сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд 9 байгууллагын санхүүгийн тайлан нэгтгэгдсэнээс 5 байгууллагад дүгнэлт гаргаж, 4 байгууллагыг аудитын түүвэрт хамруулсан. Дүгнэлт гаргасан 1 байгууллагад хязгаарлалттай, дөрвөн байгууллагад зөрчилгүй дүгнэлт өгсөн. Барилга хот байгуулалтын сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 9.6 тэрбум төгрөгийн алдаа, зөрчил илрүүлснээс 9.3 тэрбум төгрөгийн зургаан алдааг аудитын явцад залруулж 0.2 тэрбум төгрөгийн зөрчлийг арилгах, 7 албан шаардлага өгч, 0.1 тэрбум төгрөгийн зөрчлийг арилгах, давтан гаргахгүй байх талаар 17 зөвлөмжийг хүргүүллээ.

2.Зам, тээврийн хөгжлийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд 55 байгууллагын санхүүгийн тайлан нэгтгэгдсэнээс 46 байгууллагад дүгнэлт гарган, 1 байгууллагад итгэл үзүүлэх, 8 байгууллагыг аудитын түүвэрт хамруулсан. Дүгнэлт гаргасан 5 байгууллагад хязгаарлалттай дүгнэлт, 41 байгууллагад зөрчилгүй дүгнэлт өгсөн. Зам, тээврийн хөгжлийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайлан, төсвийн гүйцэтгэлд хийсэн аудитаар 454.8 тэрбум төгрөгийн алдаа, зөрчил илэрлээ. 415.3 тэрбум төгрөгийн алдааг аудитын явцад залруулж 2.6 тэрбум төгрөгийн зөрчил 20 төлбөрийн акт тогтоож, 30.4 тэрбум төгрөгийн зөрчлийг арилгах 66 албан шаардлага өгч, 6.5 тэрбум төгрөгийн зөрчлийг арилгах, давтан гаргахгүй байх 122 зөлөмжийг хүргүүллээ.

Уул уурхай, хүнд үйлдвэрийн сайдын эрхлэх асуудлын хүрээний байгууллагуудын санхүүгийн нэгтгэсэн тайланд 25 байгууллагын санхүүгийн тайлан нэгтгэгдсэнээс 21 байгууллагад дүгнэлт гаргаж, 4 байгууллагыг аудитын түүвэрт хамруулсан байна. Дүгнэлт гаргасан 2 байгууллагад хязгаарлалттай, 19 байгууллагад зөрчилгүй дүгнэлт өгсөн. Уул уурхай, хүнд үйлдвэрийн сайдын эрхлэх асуудлын хүрээний байгууллагуудын санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 408.5 тэрбум төгрөгийн алдаа, зөрчил илэрснээс 308.2 тэрбум төгрөгийн алдааг аудитын явцад залруулж, 0.8 тэрбум тэрбум төгрөгийн зөрчил, 14 төлбөрийн акт тогтоож, 72 тэрбум төгрөгийн зөрчлийг арилгах 52 албан шаардлагыг өгч, 27.5 тэрбум төгрөгийн зөрчлийг арилгах, давтан гаргахгүй байх 13 зөвлөмжийг хүргүүлсэн.

Эрчим хүчний сайдын эрхлэх асуудлын хүрээний байгууллагуудын санхүүгийн нэгтгэсэн тайланд 32 байгууллагын санхүүгийн тайланг нэгтгэж, 31 байгууллагад нь дүгнэлт гаргаж, 1 байгууллагыг аудитын түүвэрт хамруулсан байна. Дүгнэлт гаргасан 8 байгууллагад хязгаарлалттай, 23 байгууллагад зөрчилгүй дүгнэлт өгсөн. Нийт 147.3 тэрбум төгрөгийн алдаа, зөрчил илэрснээс 83.9 тэрбум төгрөгийн алдааг аудитын явцад залруулж, 0.1 тэрбум төгрөгийн зөрчилд 11 төлбөрийн акт тогтоож, 40.3 тэрбум төгрөгийн зөрчлийг арилгах 62 албан шаардлагыг өгч, 23 тэрбум төгрөгийн зөрчлийг арилгах давтан гаргахгүй байх 126 зөвлөмжийг хүргүүллээ. Өмнөх жилийн аудитын илрүүлэлттэй харьцуулахад нийт алдаа зөрчил 925.8 тэрбум төгрөгөөр буурсан үзүүлэлттэй байна. Эрчим хүчний сайдын хувьд.

Үндэсний стастикийн хорооны даргын эрхлэх асуудлын хүрээний байгууллагуудын санхүүгийн нэгтгэсэн тайланд 23 байгууллагын санхүүгийн тайлан нэгтгэгдсэнээс 19 байгууллагад нь дүгнэлт гаргаж, 3 байгууллагад итгэл үзүүлэн, 1 байгууллагыг аудитын түүвэрт хамруулсан. Дүгнэлт гаргасан 19 байгууллагад зөрчилгүй дүгнэлт өгсөн. Үндэсний статистикийн хорооны даргын эрхлэх асуудлын хүрээний байгууллагуудын санхүүгийн нэгтгэсэн тайлан, төсвийн гүйцэтгэлд хийсэн аудитаар нийт 405.9 сая төгрөгийн алдаа зөрчил илэрснээс 253.3 сая төгрөгийн алдааг аудитын явцад залруулж, 3 аравны сая төгрөгийн зөрчил тогтоож, 40.8 сая төгрөгийн зөрчлийг арилгах албан шаардлага өгч, 108.1 сая төгрөгийн зөрчлийг давтан гаргахгүй байх зөвлөжийг хүргүүллээ.

Санхүүгийн зохицуулах хорооны даргын 2020 оны санхүүгийн аудитын тайлангийн талаар зөрчилгүй дүгнэлт өгсөн. Аудитаар нийт 50.4 сая төгрөгийн алдаа зөрчил илэрснээс 20.3 сая төгрөгийн алдааг залруулж, 5.9 сая төгрөгийн 5 зөрчилд албан шаардлага, 24.1 сая төгрөгийн зөрчлийг арилгах давтан гаргахгүй байх 5 зөвлөмжийг өгч ажиллалаа. Аудитын талаар товч танилцуулж дууслаа. Анхаарал тавьсанд баярлалаа.

**Ж.Ганбаатар:** Занданбат даргад баярлалаа.Ажлын хэсэг танилцуулъя. Энхтайван Монголбанкны дэд ерөнхийлөгч, Мөнгөний бодлогын газрын захирал Баярдаваа, Үндэсний статистикийн хорооны дарга Батдаваа, Санхүүгийн зохицуулах хорооны дарга Баярсайхан, Сангийн яам Мөнгөнчимэг Сангийн дэд сайд, Наранцогт Сангийн яамны Төрийн нарийн бичгийн дарга, Түвдэндорж Хөрөнгө оруулалтын газрын дарга, Батхүү Хөгжлийн санхүүжилтийн газрын дарга, Батхуяг Төрийн сангийн газрын дарга, Үндэсний аудитын газрын дарга Занданбат, Бундхорол Хөгжлийн бодлогын төлөвлөлтийн газрын захирал, Үндэсний аудитын газрын, Энхболд, Наранчимэг, Самбууням, Энхдалай, Хосжаргал гээд энэ олон дарга нар цахимаар оролцож байна. Барилга хот байгуулалтын Мөнхбаатар сайд, Магнайсүрэн Төрийн нарийн бичгийн дарга, Уул уурхай, хүнд үйлдвэрийн сайд Ёндон, Нандинжаргал дарга, Хүнс хөдөө аж ахуйн яамнаас Төрийн нарийн бичгийн дарга Жамбалцэрэн байна. Зам, тээврийн яамнаас цахимаар байна. Эрчим хүчний сайд Тавинбэх. Ийм бүрэлдэхүүнтэй ажлын хэсэг байна.

Танилцуулгатай холбоотой асуулттай Байнгын хорооны гишүүд нэрсээ өгөхийг хүсье. Цахимаар хүмүүс нэрсээ өгөөрэй. Энхбаяр гишүүн асуултаа асууя.

**Б.Энхбаяр:** Миний хувьд бол төсвийн гүйцэтгэлийг нэгдсэн чуулганаар хэлэлцэх эсэхийг шийдэх үед асуултаа нэг асуугаад авсан. Одоо бол яг энэ төсвийн гүйцэтгэлийг Улсын Их Хурал баталж тогтоол гаргана. Энэ тогтоол дээр хоёр асуудлыг оруулах саналтай байгаа. Үндэсний аудитын гүйцэтгэлийн аудитын тайланд бол Засгийн газрын 2020 оны нэгдсэн санхүүгийн тайланд хийсэн дүгнэлт дотор хязгаарлалттай дүгнэлт авах, өгсөн дөрвөн асуудлынх нь нэг нь Төсвийн хуулийн 6 дугаар зүйлийн 6.4.7-г зөрчсөн гэдэг асуудал байгаа. Энэ нь төрийн өмчит компанитай холбоотой асуудал байгаа. Төрөөс хэрэгжүүлэх аливаа үйл ажиллагаа, хөтөлбөр, арга хэмжээ, татвар ногдуулалт, эсвэл хөнгөлөлт, баталгаа, зээл, өр төлбөр, санхүүгийн үйл ажиллагаа, болзошгүй өр төлбөр, тэдгээрийн үр дүн нь өнөө болон ирээдүй үеийн хооронд тэгш бус байдал үүсэхгүй байх гэдэг заалтыг зөрчсөн гэдэг ийм дүгнэлт өгсөн байгаа юм. Ингээд төрийн өмчит компаниудын ирээдүйд бий болох орлогоос төрд ногдох өгөөжийг барьцаалж, урт хугацаатай үнэт цаас гаргаж өр үүсгэж байна гэдэг ийм дүгнэлт өгсөн. Тэгээд энийг бол Төсвийн хуулийг зөрчиж байна гэдэг асуудал гарсан. Энэ бол төрийн өмчит компаниуд дээр нэлээн нийтлэг, ялангуяа тэр Эрдэнэс силвер, Эрдэнэс Таван толгойн хоёр дээр энэ асуудал байгаа. Эрдэнэс Таван толгойг Сангийн яам шалгаад зөрчил дутагдал бас гарч байгаа гэж хэлж байсан. Хэлэлцэхийг шийдэж байх үед. Энэ Эрдэнэс Таван толгой компанийн 2022 оныг дуустал, бүр ирэх жилийг дуусах орлогыг нь юунд зарцуулахыг нь урьдчилаад бүр шийдчихсэн гэж яригдаад байх юм? Энэ дээр нэг тодорхой хариулт авмаар байна. Улсын Их Хурал ч ордоггүй, засаг ч ордоггүй.

**Ж.Ганбаатар:** Энхбаяр гишүүнд 1 минут сунгаж өгье.

**Б.Энхбаяр:** Тэгээд нэг компанийн захирал нь ирэх таван жил 10 их наядын хөтөлбөр хэрэгжүүлнэ гээд зарлаад байх юм. Би ерөөсөө ойлгохгүй байгаа юм. Засаг зарлахгүй, Их Хурал мэдэхгүй 10 их наяд шүү дээ, энэ чинь. Бүр хэдэн тэрбум доллар вэ, 4 тэрбум доллар. Нөгөө ард түмний баялгийн эзэн гээд байгаа ард түмэн ч мэддэггүй. Тэрийг нь шийдэх ёстой Хурал нь ч орж ирдэггүй. Тийм учраас төрийн өмчит компанийн хуулийн төслийг 2021 оны 9 дүгээр сард багтаан Улсын Их Хуралд өргөн мэдүүлэхийг Засгийн газарт үүрэг болгомоор байна.

Хоёрдугаарт, төрийн өмчит компаниудын орлого, зарлагын тооцоо, хөрөнгө оруулалтын төлөвлөгөөний төслийг 2022 оны улсын төсвийн төсөлд багтаан Улсын Их Хуралд өргөн мэдүүлэхийг мөн Засгийн газарт үүрэг болгомоор байна Өөрөөр хэлбэл одоо ирэх оны төсвийн төслийг 10 сард өргөн барина, Засгийн газраас. Энэ төсөл дотроо оруулж ирмээр байна. Тэгж байж хяналтдаа одоо танилцахгүй бол, яг танилцмаар байна шүү дээ. Юун төсөл.

**Ж.Ганбаатар:** Уул уурхайн яам. Энэ аудитын дүгнэлт энэ жил их сайн гарсан. Занданбат сайдад талархаж байгаа. Өмнөх жилүүдэд бол бас учир дутагдалтай зүйлүүд байдаг байсан. Энэ жил их сайн гарсан. Одоо ингээд бүр нэлээн сайн дүгнэлт гарсан байна лээ. Тийм аудитын дүгнэлтүүд сайн гарснаар ирэх жилүүдийн төсвийн хөрөнгө оруулалтын ажлууд болоод алдаа дутагдлууд бага гарна. Дур зоргоороо загнадаг асуудлууд бас багасна гэж харагддаг шүү дээ. Нандинжаргал дарга, 1 номерын микрофон дээр.

**Г.Нандинжаргал:** Энхбаяр гишүүний асуултад хариулъя. Тэгэхээр би бас санал нэг байна. Яалт ч үгүй төрийн өмчийн компаниуд дээр хэрэгжүүлж байгаа журам, тогтоол, шийдвэрүүд, энийг бол хууль тогтоомжийн хүрээнд шийдвэрлэх нь зүйтэй байх аа. Гэхдээ Таван толгой хувьцаат компанийн хувьд бол бүх төсөл хөтөлбөр, жилийн энэ бүх үйл явц бол Төлөөлөн удирдах зөвлөлөөр баталгаажуулаад ингээд явж байгаа. Өнөөдрийн байдлаар Засгийн газрын хувьцаа эзэмшигчийн эрхийг хэрэгжүүлж байгаа субъект бол Уул уурхай, хүнд үйлдвэрийн яамнаас чиглэл өгч ажиллаж байгаа. Таван толгой хувьцаат компанийн хувьд одоо улсын томоохон бүтээн байгуулалтын төслүүдийг санхүүжүүлэх ийм дүр зурагтай байгаа. Тухайлбал, цахилгаан станц, төмөр замын төслүүд байгаа. Цаашлаад баяжуулах үйлдвэрүүд ингээд орж ирнэ. Ингээд цаашлаад маш олон ийм бүтээн байгуулалтын төслүүд дээр бид нар хөрөнгө мөнгө тавиад ажиллаж байгаа. Тэгэхээр энэ дэлгэрэнгүй тайланг яг ямар хэмжээнд, яг ямар явж байгаа байдлаар нь дараа танд бичгээр танилцуулъя. Өнөөдрийн байдлаар бол ийм дүр зурагтай байгаа юм.

Тийм зүйл бол байхгүй. Жилийн бүх төсөл хөтөлбөрүүд бол Төлөөлөн удирдах зөвлөлөөр баталгаажчихсан байгаа. Тэрнээс бол яг 2022 оныг дуустал бид нар ямар нэгэн ажил бол ямар нэгэн байдлаар мөнгөн хөрөнгийг энд тэнд зарцуулна гэсэн тийм байдал байхгүй.

**Ж.Ганбаатар:** Баттөмөр гишүүн асуултаа асууя.

**Б.Баттөмөр:** Урьд жилийн гүйцэтгэл ярина гэдэг чинь бол маш их бодлоготой хийгдэж байгаа ажил шүү дээ. Юун дээрээ алдав аа, юун дээрээ онов оо, алдаагаа яаж засах вэ ийм л зүйлийг л одоо гаргаж ирж тавих гэж л өнөөдөр яриад байгаа шүү дээ. Тэгээд л нэг хэдэн тоо яриад л, нэг аудитын дүгнэлт яриад л, ингээд л нэг тийм бүрхэгдүүхэн шийдвэр гаргаад л бид нар одоо ингэж л явж байна л даа. Би Их Хурлын гишүүн болоод одоо хоёр дахиа сонгогдоод тав дахь жилдээ явж байна. Нэг ийм л байдалтай л яваад байгаа байхгүй юу. Юм бол маш тодорхой болох шаардлагатай. 2020 онд ямар ямар алдаа гаргав, тэрийгээ нуух хэрэг байхгүй. Энэ дээр тэр гаргасан алдаагаа нь ер нь ил гаргаж хэлсэн юм алга байна шүү дээ. Ямар алдаа гаргав, яаж засах вэ? Маш тодорхой. Одоо ингэж заах ёстой шүү дээ. Ингэж байж энэ цаашдын хөгжил, 2022 оны төлөвлөгөө энэ тэр бол зөв хийгдэнэ л дээ. Миний энд нэг ярих гээд байгаа асуудал бол 30 жил бид нар ингээд нэг шаварт суучихсан, машиныг урагшаа зүтгүүлж гаргах гээд л, ингээд л үзээд байгаа юм шиг нэг талдаа. Нөгөө талдаа бол юу гэхээр нэгдсэн бодлого байхгүй, хөгжлийн бодлого байхгүй. Тэгээд л ингээд л нэг дур дураараа, ингээд л нэг төсөв гэж юм орж ирдэг, тэр нь тэгээд нэг тийм болсон болоогүй явдаг, ард түмний амьдралд буураад байдаг, улс эх орон хөгждөггүй. Нэг л ийм л дүр зурагтай л одоо 30 жил яваад байна шүү дээ. Болохгүй байна аа, ингэж цаашаа явж ерөөсөө болохгүй. Нөхдүүдэд энийг одоо хатуу хэлье гэж бодож байгаа юм. Энийг бол энэ ард түмэн бол хүлээн зөвшөөрөх ч үгүй. Ард иргэдийн амьдрал бол улам удаа дордож байна шүү дээ. Нэг хүнд ноогдох дотоодын нийт бүтээгдэхүүний хэмжээ нь бол одоо 6.3 хувиар агшсан. Бодит байдал дээр хамгийн буурай орнуудын хэмжээнд байж байгаа. Нэг хүнд ногдох дотоодын нийт бүтээгдэхүүний хэмжээ.

**Ж.Ганбаатар:** Баттөмөр гишүүнд 1 минут сунгаж өгье.

**Б.Баттөмөр:** Баялагтай мөртлөө улам ядуураад байдаг. Энэ одоо ямар учир шалтгаан байна? Энэний учрыг одоо олох хэрэгтэй. Өчигдөр би энэ эрсдэлийн талаар асуусан. Тодорхой хариулт хэлээгүй. Зүгээр нэг эрсдэл, эрсдэл гэж байгаад. Ямар бодит эрсдэл байсан юм? 2020 онд тэр эрсдэлийг яаж тооцов, яаж тойрч гарав, ямар үр ашигтай, ажил юун дээрээ алдав эрсдэлээ удирдахгүй бол эрсдэл биднийг буцаад удирдана. Эрсдэл хэлж ирдэггүй, хэнийг ч ялгадаггүй гэж юм байхгүй. Тэгээд ажлын үр дүнг сайжруулах нэг гол одоо ажил бол юу вэ гэхээр эрсдэлээ зөв тооцох гэж байгаа юм.

Дараагийн асуудал энэ төрийн өмчтэй компаниудын татварын дараах менежментийн асуудал, ашгийн асуудал. Тэнд нэг хашааны жорлон барина гээд л нэг тийм байх юм уу, тийм юм өгнө гээд нэг ийм улс төрийн шийдвэр гаргаад нэг цалин хөлс нэмэх, тэтгэвэр тэтгэмж янз бүрийн ийм юм гээд байх юм. Ийм учраас улсын төсөвт энийг татаж аваад дахин хуваарилах талаар одоо ямар бодолтой байгаа вэ?

**Ж.Ганбаатар:** Хэн хариулах вэ? Алив, сайд нар наашаа хараарай. Сангийн дэд сайд гишүүний асуултад хариулъя, 2 номерын микрофон өгье.

**С.Мөнгөнчимэг:** Баттөмөр гишүүний асуултад хариулъя. Өнгөрсөн оны санхүүгийн үйл ажиллагаанд гарсан аудитын дүгнэлт, зөвлөмжийг төсвийн ерөнхийлөн захирагч нар бүгд анхаарч энэ алдааг дахиж гаргахгүй байх тал дээр тодорхой бас анхаарал хандуулаад ажиллах байх гэж ингэж бодож байна. Эрсдэлээ тооцох тал дээр сүүлийн, өнгөрсөн жил, энэ жил КОВИД-ын нөхцөл байдлаас болоод эдийн засгийн нөхцөл байдал бол нэлээн бас төвөгтэй, амаргүй ийм нөхцөл байдал руу орж байгаа. Энэ хүрээндээ ч гэсэн бид нар жишээлэхэд өнгөрсөн жил бол Номад бондыг гаргаж энэ жил төлөх байсан Мазаалай бондынхоо Засгийн газрын өрийг одоо бууруулах гэх мэтчилэн энэ ажлыг хийсэн. Сая бас долоо хоногийн өмнө бид нар сентури энэ төслийг бол хэрэгжүүлсэн. Ирэх хоёр жилд төлөх ёстой энэ өрийн дарамтыг бол бууруулах, төсөвт хүндрэл учрахгүй байхаар энэ төлөх бодлогыг бас хэрэгжүүлж байгаа. Дээр нь эдийн засгийн өсөлтийг нэмэгдүүлэх тал дээр бас энэ эрсдэлийг бууруулах зорилгоор 10 их наядын хөтөлбөрийг Засгийн газраас бас хэрэгжүүлээд төсөв мөнгөний бодлогын хослуулах байдлаар л бас эрсдэлийг бууруулах тал дээр ирээдүйд гарах эрсдэлээ үнэлэх тал дээр анхаарч ажиллаж байна. Төрийн өмчит компаниудын хувьд бол Засгийн газар дээр Хууль зүй, дотоод хэргийн яам, Төрийн өмчийн бодлого зохицуулалтын газраас энэ төрийн өмчит компаниудын тал дээр баримтлах бодлого, хуулийг оруулж ирэхээр ажлын хэсэг гараад ингэж явж байгаа. Тэгээд энэ ажлын хэсэг бол ажиллаад явж байгаа байх. За сангийн яамны хувьд бол бид нар төсвийн шинэчлэлийн хүрээндээ бол төрийн өмчит компаниудын үр ашгийг нэмэгдүүлэх, менежментийг нь сайжруулах тал дээр тодорхой судалгаа юмнуудыг гаргаад ингээд явсан. Гишүүдийн хэлж байгаагаар төрийн өмчит компаниуд дотор бас ашигтай.

**Ж.Ганбаатар:** Баттөмөр гишүүн 1 минут тодруулъя.

**Б.Баттөмөр:** Энэ миний яриад байгаа энэ зүйл бол цэвэр бодлоготой холбоотой, хөгжилтэй холбоотой. Эрдэнэт үйлдвэр 4 их наяд төгрөгийн ашигтай ажиллалаа, 25 хувиар 1 их наядыг нь улсад төлөөд үлдэж байгаа 3 их наяд төгрөг нь үлдэж байгаа шүү дээ. Тэгээд энийхээ менежментийг нэгэнт төрийн өмчтэй юм чинь эний менежментийг хийхгүйгээр төсвийн алдагдал 2.1 их наяд төгрөгийн алдагдалтай гээд ингээд яваад байгаа байхгүй юу. Тэгэхээр одоо энэ ер нь энэний менежментийг хийх хэрэгтэй шүү дээ. Энийг тэр жорлон барих биш, энэ улсын төсөвтөө татаж авч татаж аваад хамгийн чухал шаардлагатай эдийн засгийн өсөлтийг бий болгодог, тэр нэмүү өртгийг бий болгодог, ажлын байр бий болгодог энэ төслүүддээ яагаад энэ 30 жилийн хугацаанд бид нар энэ менежментийг хийхгүй ирсэн юм бэ? Энэ дээр надад тодорхой хариулт өгөөч. Би өчигдөр бас асуусан. Тодорхой хариулт аваагүй асуулт. Энэ дээр хариулт.

**Ж.Ганбаатар:** Сангийн яамнаас хэн байна, Батхүрэл дарга л байна уу. Алив, сайд 2 номерын микрофон.

**С.Мөнгөнчимэг:** Баттөмөр гишүүний хэлсэн саналтай бол санал нэг байна аа. Төрийн өмчийн компаниуд зарим нь бас ашигтай ажиллаж, улс орныхоо эдийн засагт тодорхой хувь нэмрийг оруулж байгаа. Зарим нь бол алдагдалтай ажиллаж байгаа. Ийм төрийн өмчит компаниуд байгаа. Тэгэхээр энэ төрийн өмчит компаниудыг нэгдсэн байдлаар ер нь том дүр зургаар нь цэгцлэх тал дээр ажиллах нь бас зүйтэй байх. Тэгээд энэ дээр ажлын хэсэг гараад явж байгаа. Сангийн яамны зүгээс бол бид нар үйл ажиллагааг нь сайжруулах тал дээр энэ оныхоо төсөв дээр тодорхой зорилтот тоо тавиад ажиллаад ингээд явна. Үр ашгийг нь нэмэгдүүлэх тал дээр.

**Ж.Ганбаатар:** Ганхуяг гишүүн асуулт асууя.

**Х.Ганхуяг:** Нэг асуулт, нэг санал байна. Асуулт нь юу вэ гэхээр бид нар энэ төрийн өмчит компаниудын энэ аудитын хаанахаар хийлгэдэг вэ? Төрийн аудитын газар хийж байна уу, аль эсвэл аудитын компаниуд хийж байна уу? Хэрвээ компаниуд хийдэг бол яг энэ аудитын төрийн өмчит компаниудын аудитын тайланг нэгтгэсэн байдлаар одоо Байнгын хорооны гишүүдэд хүргүүлж өгөөч ээ гэдэг санал хэлэх гэсэн юм. Мөн цаашдаа бид нар яг эдийн засгаа том зургаар нь харъя гэвэл тэгээд хэрвээ төрийн өмчит компаниудын ТУЗ нь өөрсдөө хөрөнгө оруулалтынхаа төлөвлөгөөг ярилцаад шийдвэр гаргадаг юм бол цаашдаа энэ төрийн өмчит компаниудын ТУЗ-ийн удирдлагууд, гүйцэтгэх захирлуудыг нэгдсэн байдлаар Байнгын хороон дээрээ төлөвлөгөөг нь нэг сонсвол яасан юм бэ? Энэ чинь одоо ингээд хэн ч юугаа ч ярьдаггүй, тэгээд л гэв гэнэт баахан том том төслүүд орж ирдэг. Энийг нэг нэгдсэн байдлаар сонсох талаар санал дэвшүүлж байна.

Хоёрдугаар асуулт болохоор одоо нэгэнт Монгол Улсад ямар нэгэн байдлаар үйл ажиллагаа явуулж байгаа бол татвар авах асуудал байдаг. Тэгээд яг одоо энэ төсвийн гүйцэтгэл, төсвийн тодотгол яг хэлэлцэх гэж байгаа энэ мөчид уг нь хоёр, гурван юман дээр санал юу байна. Нэгдүгээрт энэ цахилгаан тамхины татварын асуудлыг уг нь хуулийн төслийг нь Төсвийн байнгын хороонд оруулчихсан байгаа юм. Энэ дээр нэг яаралтай яг төсвийн тодотголын үеэр оруулаад хэлэлцээд батлаад явбал яасан юм бэ? Нэгдүгээр асуудал нь юу вэ гэхээр одоо тэр цахилгаан тамхийг чинь бол насанд хүрээгүй хүүхдүүд цахилгаан барааны дэлгүүрээс, ТҮЦ-нээс аваад татаж байна. Тэр тамхины зөвшөөрөлгүй байгууллагууд одоо тэр тамхийг зарж байна гэсэн үг байхгүй юу. Дээрээс нь никотинтой холбогдолтойгоор татвараа төлөхгүй байгаа. Тэгэхээр асар хямдхан байна, тэгээд хүүхдүүд асар их хэмжээгээр татаж байна. Сая хүртэл Төрийн ордонд татаад сууж байна. Тэгээд тэрийг бол Тамхины хяналтын хуулиар тэр нөхрийг торгох боломжгүй л байхгүй юу, жишээлбэл.

**Ж.Ганбаатар:** Ганхуяг гишүүнд 1 минут сунгаж өгье.

**Х.Ганхуяг:** Тэгэхээр энэ цахилгаан тамхитай холбоотой асуудал дээр энэ тэр татвартай холбоотойгоор Тамхины хяналтын хуульд хамруулах байдал дээр нэг яаралтай арга хэмжээ авах талаар хүсэх гэсэн юм.

Хоёрдугаар асуудал болохоор дэлхийн цахим үйлчилгээ үзүүлдэг байгууллагууд байдаг. Тухайлбал Фэйсбүүк, Netflix, Аmazon, Рrime гээд олон байгууллагууд байгаа. Ер нь Сангийн яамнаас бол нэг тодорхой хэмжээний бас идэвх гаргаад тухайн байгууллагуудтай Монгол Улсад үзүүлж байгаа үйл ажиллагаан дээр нь төгрөгөөр үйл ажиллагаа үзүүлэх, тэндээс нь НӨАТ-ын татвараа авдаг болох иймэрхүү хэлцлүүд хийх боломж хэр вэ гэдэг асуулт асуух гэсэн юм. Асар их хэмжээний мөнгө одоо яг энэ цахим үйлчилгээнд бол гарч байгаа шүү дээ. Тэгээд өмнө нь бол яг компаниудтай нь бид нар өөрсдөө идэвх гаргаад харилцах боломж бол угаасаа нээлттэй байдаг. Манайд энд суурин төлөөлөгч нь хүртэл сууж байдаг гэм гэхчилэн, бид нар нөгөө татвараа авч чадахгүй байгаа юмнуудаа бас нэг тооцоог нь хийгээд энэ тал дээр нэг жоохон идэвх гаргавал яасан юм бэ гэж хараад байгаа юм. Тэгээд цаашид бол энэ чинь улам томорно шүү дээ.

**Ж.Ганбаатар:** Эхлээд Занданбат дарга гишүүний асуултад хариулъя. Төрийн өмчит үйлдвэрийн газруудын аудитын талаар. Дараа нь Сангийн яам, зохих яамдууд асуултад хариулахад бэлдэж байгаарай. Занданбат дарга байна уу? Танилцуулга хийчхээд л алга болчихсон уу?

**Ц.Наранчимэг:** Ганхуяг гишүүний асуултад хариулъя. Үндэсний аудитын газар, Наранчимэг.

**Ж.Ганбаатар:** Би Занданбат гэдэг хүнийг хариулаарай гэсэн. Би хурал даргалж байгаа юм. Занданбат дарга хаана байна? Та миний өмнөөс хурал даргалаад байгаа юм уу? Занданбат дарга асуултад хариулъя.

**Д.Занданбат:** Ганхуяг гишүүний асуултад хариулъя. Төрийн өмчит үйлдвэрийн газрууд дээр төрийн аудитын байгууллага аудитын компаниудтай гэрээ хийж, хараат бус аудитын компаниудаар ихэвчлэн аудитыг хийлгэж байгаа. Бид нар хараат бус аудитын компанийн хийсэн тайланг өөрсдийн стандартын дагуу үе шатных нь хяналтыг хийгээд аваад нэгтгэдэг. Засгийн газрын санхүүгийн нэгтгэсэн тайланд нэгтгэгдэж байгаа. Таны тавьсан хүсэлтийнхээ дагуу одоо төрийн өмчит аж ахуйн газрууд дээр хийгдсэн аудитын тайлангуудыг бид нар нэг бүрчлэн Эдийн засгийн байнгын хороогоороо бас дамжуулж хүргүүлье. Нийтдээ 161 төрийн өмчит авилгын нэгж газруудаа дэд хийсэн барааныхаа тайланг бас хүргүүлье.

**Ж.Ганбаатар:** Сангийн яам Ганхуяг гишүүний асуултад хариулъя, 4 номер.

**Б.Тэлмүүн:** 4 номер, Ганхуяг гишүүний асуултад хариулъя. Сангийн яамны Төсвийн орлогын хэлтсийн дарга Тэлмүүн. Нэгдүгээр асуултын хувьд бол гишүүний санаачилсан энэ Онцгой албан татварын хуультай холбоотой юун дээр бол Засгийн газраас Сангийн яамнаас бол саналаа өгсөн. Тэгээд Улсын Их Хуралд өргөн баригдчихсан байгаа гэж хууль гэж ойлгож байгаа. Яг хэлэлцэх асуудлын хувьд бол бид нарын хувьд чуулганы дэгийн хуулиар бол зохицуулагдаад явах байх. Энэ дээр бол бид нар татгалзах зүйл байхгүй. Зарчмын хувьд бол дэмжсэн ийм байр суурьтай байгаа.

Хоёр тахь асуудлын хувьд яг үндэстэн дамнасан энэ цахим бизнесүүдийн компанийн татварын асуудлууд бол яг олон улсад хамгийн чухал тулгамдсан асуудал болоод, тэгээд энэ OECD G7-гийн байгууллагууд дээр бол яг энэ нэгдсэн дүрэм журмаа бол хэлэлцээд явж байгаа. Тэгээд өнөөдөр бол энэ CD-гийн буюу татварын суурийг багасгах, ашиг шилжүүлэх байгууллагын удирдах хорооны хурал болоод энийгээ бол яаж татвар авах вэ гэдэг дүрмүүдээ нэлээн эцэслэсэн байдлаар яригдаад явж байгаа. Тэгээд энэ долоон сардаа G7-гийн түвшинд энэ олон улсын тэр концессууд бол гараад явна. Тэгээд энэ дээр Сангийн яамны зүгээс бол удирдах хороонд орж ажилладаг, идэвхтэй ажиллаж байгаа. Тэнд яригдаж байгаа бүх дүрэм журмуудыг судлаад явж байгаа. Улс орнуудын хоорондын энэ дүрэм нь бол эцэслэгдээд ойлголцсоны дараа манайх татварын хуулиуддаа оруулаад яг таны хэлсэн НӨАТ болон орлогын татваруудтай бусад улсуудын жишиг, олон улсын стандартуудыг нэвтрүүлээд ийм явах ийм чиглэлтэй ажиллаж байгаа.

**Ж.Ганбаатар:** Ганхуяг гишүүн тодруулъя.

**Х.Ганхуяг:** Жилд ер нь яг энэ цахим үйлчилгээний зориулалтаар хэдий хэр хэмжээний мөнгө ер нь гадагшаа гардаг вэ гэдэг нэгдүгээр асуулт. Хоёрдугаарт бол яг нөгөө крипто гээд бас нэг тусдаа яваад байгаа шүү дээ. Тийшээ бас крито чиглэлээр хэдий хэмжээний мөнгө бас гадагшаа гардаг вэ? Ер нь жилд.

**Ж.Ганбаатар:** 4 номерын микрофон, 1 минут хариулъя.

**Б.Тэлмүүн:** Яг тоо бол одоо надад байхгүй байна. Цахим бизнестэй холбоотой орлогын татварын хууль, эрх зүйн орчин бол байгаа. Крипто валюттай холбоотой мөн өргөн баригдсан хуультай холбоотой, бид нар татварын асуудлыг нэлээн ярьсан. Энэ дээр аж ахуйн нэгжийн болон хувь хүний орлогын албан татвар дээр бол тэр хөрөнгө борлуулсны орлогынхоо хүрээнд бол татварын асуудлууд нь бол зохицуулалт байгаа. Зүгээр нарийвчилж зохицуулах асуудлууд нь бас энэ олон улсын түвшиндээ ингээд нэгдсэн тийм ойлголтод хүрээгүй, маргаантай яваад байгаа юм байна лээ. Энийг бол бид нар бас анхааралтай ажиглаж байгаа. Яг гардаг дүнгийн хувьд бол бид нарт одоо бэлэн тоо бол байхгүй байна. Тэрийг судалж байгаад танд эргээд хэлье.

**Ж.Ганбаатар:** Доржханд гишүүн асуулт асуухаас өмнө би гишүүнийхээ хувьд бас нэг асуулт асуугаадахъя. Аудитын дүгнэлтийн 17-д улсын төсвийн хөрөнгөөр хэрэгжүүлж байгаа зарим төсөл арга хэмжээний хэрэгжилт, зохиогчийн болон захиалагчийн хяналтыг үр дүнтэй хэрэгжүүлээгүйгээс зарим барилга байгууламж, тоног төхөөрөмжийг ашиглах боломжгүйд хүрсэн байна гээд. Энэ чинь одоо ашиглалтад ороогүй байж байж ашиглах боломжгүй болчихсон барилга. Энийг хэлж өгөөч, ямар барилгууд байгааг, Аудитын газрын даргаас хүсэж байна. 19-д нь улсын төсвийн 2020 оны хөрөнгө оруулалтын төлөвлөгөөний гүйцэтгэлээр нийт 353 тэрбум төгрөгийн 385 зөрчил илэрсэн. Энэ зөрчлийг гаргасан албан тушаалтнуудад ямар хариуцлага тооцох вэ? Хаана яаж санал хүргүүлсэн бэ? Энийг хэлж өгөөч ээ.

Энэ төлөвлөлтийн шаардлага хангаагүй төсөл арга хэмжээг батлагдах зөрчил давтагдсан гэж байна. Аудитын дүгнэлт дээр байнга гардаг юм. Намайг Их Хурлын гишүүн болсноос хойш л байнга гардаг юм. Тэгээд ингээд яагаад дахин дахин гаргаад байдаг. Энэ тэгээд энэ зөрчил гаргаад байдаг, тэгээд арга хэмжээ авагддаггүй. Уул нь зөрчил гаргасан бол тэгвэл огцрох ёстой шүү дээ. Зөрчил гаргасан л бол тийм л учир. Энэ гүйцэтгэлийг нь харахад бол 85.5 хувийн гүйцэтгэлтэй. Жил жилийн бүх л зүйлүүд төлөвлөгөө ч бай, гүйцэтгэл ч бай, төсөв ч бай бүгдээрээ биелэлт нь мундаг. Тэгсэн мөртөө Монгол Улс явж байгаа юм байхгүй. Тэгэхээр аудит маань энэ талаар одоо юу гэж боддог юм. Бүгдээрээ л 80, 90 хувьтай биелнэ. Тэгсэн мөртөө өнөөдөр Монгол Улс яг одоо ажил хэрэгч хүмүүсийн хувьд бол бодож байгаа, бүтэж байгаа зүйл байхгүй байна шүү дээ. Яг одоо бодит амьдралд амьдарч байгаа хүмүүсийн, сошиалд амьдардаг хүмүүсийг би бол мэдэхгүй байна. Бодит амьдралд болж байгаа зүйлүүд маш ховор байна. Тэгэхээр бид бодит байдлаас энэ чинь зөрөөд байх юм л даа. Занданбат дарга хариулт сонсъё.

**Д.Занданбат:** Байнгын хорооны даргын асуулт хариулъя. Аудитын явцад байнга зөвлөгөө өгч байгаа хэд хэдэн асуудал бол байдаг. Нэн ялангуяа төсөвлөлтийн шаардлага бүрэн хангахгүй төсөл арга хэмжээг Төсвийн хууль батлагдах үед оруулж баталж байгаа явал нь бол бодит гүйцэтгэлээрээ нөхцөл байдлыг хүндрүүлэх, төсөвт хөрөнгө оруулалын арга хэмжээ үр ашигтай гүйцэтгэхэд сөргөөр нөлөөлж байгаа байдлууд бол жил болгон гардаг. Энэ талын асуудлыг бол бид аудитынхаа дүгнэлт дотор зайлшгүй, байнга хийж ингэж явж байгаа. Аудитын зөвлөмжийг сайн хэрэгжүүлэхгүй яваа асуудлууд боло жил болгон гарч байгаа. Гэхдээ харьцангуй энэ удаа багасаж ирж байгаа. Бид нар бол тухайн төсөв захирагчдийг алдаа дутагдал гаргасан тэр тохиолдолд, нэн яангуяа аудитын сөрөг дүгнэлт бичигдэж байгаа тохиолдолд дээд шатных нь төсөв захирагчдад сахилга хариуцлага тооцуулах зөвлөмжийг өгдөг.

**Ж.Ганбаатар:** Занданбат дарга, тэр 17 дугаар зөвлөмжид байгаа ямар барилгууд баригдаж байгаад юунаас яачхав аа? Тэрийг нэг хэлээч.

**Д.Занданбат:** Энэ дээр яг хөрөнгө оруулалтын аудитын хариуцсан газрын дарга эргэж тодотгож хариулна.

**Ж.Ганбаатар:** Уул нь бол Занданбат дарга аа, хоёулаа хуралдаа бэлдээд, та бүхэн Эдийн засгийн байнгын хорооны хуралд бэлдэх нөхцөлийг хангасан бол ийм зүйл асуугаад суумааргүй байна л даа. Сангийн яам, аудит Эдийн засгийн байнгын хороонд орж ирээд энэ гүйцэтгэлийнхээ талаар ярьсан бол тийм цаг хугацаа байсан бол одоо ийм зүйл яримааргүй байх юм. Өмнөх жилүүдэд хийдэг байсан ажил чинь ингээд тасалдчих юм байна шүү дээ. Өөрөө одоо янз янзын шалтгаантай байгаа бол хүмүүсээ явуулж болно шүү дээ. Би бол байж л байгаа.

**Д.Занданбат:** Ойлголоо, шүүмжлэлийг хүлээж авъя. Манай Хөрөнгө оруулалтын газрын дарга Энхболд асуултад хариулна.

**Д.Энхболд:** Энхболд байна. Үндэсний аудитын газрын Хөрөнгө оруулалтын газрын дарга Энхболд байна. Улсын төсвийн хөрөнгө оруулалттай холбоотой 2020 оны улсын төсвийн хөрөнгө оруулалтын хэрэгжилт дээр 205 төсөл арга хэмжээ бол дутуу хэрэгжсэн байгаа. Эдгээрийн шалтгаан нь бол 23.3 хувь нь цар тахлын улмаас ашиглалтад хүлээж авах боломжгүй, цар тахлын улмаас улсын төсвийн орлого бүрдээгүй, инженер, геологийн дүгнэлт гараад ийм арван шалтгаанаар энэ төсөл арга хэмжээнүүд бол хэрэгжилт хангалтгүй байгаа. Таны түрүүний асуусан төсөвлөлтийн шаардлага хангаагүй байгаа асуудлуудыг жил болгон аудитын дүгнэлтээ өгдөггүй, өөр дараагийн шатны арга хэмжээ байдаггүй юм уу гэдэг асуудал гарсан. Энэ дээр бол бид нар Улсын Их Хуралд төсөвлөдөг асуудлаа энэ жил өөрчилсөн. Жил болгон Улсын Их Хурлын толилуулах асуудал сүүлийн арван жилд бол энэ төсөвлөлтийн шаардлага хангахгүй барилга байгууламжийг баталдгаа болио, энийг Улсын Их Хурал анхаараач ээ гэдэг асуудлыг тавьсан. Энэ дээрээс бид нар Улсын Их Хурлын Хяналт шалгалтын алба болон дотоод аудитын алба, Аудитын газраас сүүлийн.

**Ж.Ганбаатар:** За больё. Би ямар барилга гэдэг дээр тодорхой хариулт сонсох гэсэн, тэгээд баахан мэдээллийн чанартай юм яриад байх юм.

Доржханд гишүүн асуултаа асууя.

**Т.Доржханд:** Баярлалаа. Энэ Үндэсний аудитын газраас асуулт байна. Их Хуралд толилуулах нь ээ гээд. Тэгээд Засгийн газрын амлалтын шинж чанартай эдийн засгийн арга хэмжээнүүдийг санхүүжүүлэх эх үүсвэр, зарцуулалтыг төсвийн бүрэлдэхүүнд оруулан Төсвийн тухай хуулиар баталж байх гээд. Ердөө л энэ үү? Одоогийн байдлаар бол нийтдээ Оюу толгой, Эрдэнэс Монгол, Эрдэнэтээс иргэн бүрт олгох 300 мянган төгрөгийн дэмжлэг, тэтгэврийн зээлийн чөлөөлөлт, тэтгэврийн зээлгүй, ахмадын урамшуулал, цахилгаан дулааны хөнгөлөлт гээд төсвөөс гадуур нийтдээ 2.3 их наяд төгрөг зарцуулагдаад явж байна. Тэгээд энэ чинь зөв нь бол Улсын Их Хурал хэлэлцээд явах ёстой. Гэтэл энэ бол хэлэлцээгүй, улсын төсвөөс гадуур нөгөө өмнө нь бид нарын эдийн засаг маш их огцом хүндэрсний шалтгаан болсон дөрвөн төсөвтэй явж байсны яг энэ илрэл нь дахиад энд ингээд давтагдаад байхад Үндэсний аудитын газрын дүгнэлт нь ердөө төсөвтөө оруулаад бүртгэчих ээ л гэж байгаа нь хангалттай юм уу? Хэн нэгэнд хариуцлага тооцохгүй юм уу? Одоо ингээд Үндэсний аюулгүй байдлын шийдвэрээр гэдэг юм уу нэг гурван нөхөр суучхаад, тэгээд шийдвэр гаргаад түүнийг улсын нууцад бүртгээд тэгэнгүүтээ төр эх үүсвэрээр нь болохоороо төмөр зам бариад явдаг. Энэ чинь бол хууль бус шүү дээ. Энэ чинь бол Сангийн яамныхан энийг ер нь хүлээн зөвшөөрч байгаа юм уу? Сангийн яамнаас асуумаар байх юм. Тэгээд цаашдаа энэ Эрдэнэс Монгол гээд нэг компани бонд босгоод төсвийн гадуур өр үүсгээд, тэрийг нь Монголбанк нь хэвлээд тэгээд энэ тэтгэврийн зээл тэглэлт гээд энэ нэг улс төрийн популист амлалтуудыг санхүүжүүлээд явах нь эдийн засагчдын хувьд ёс зүйтэй үйлдэл үү? Үндэсний аудитын газар энэ дээр яг ямар байдлаар дүгнэлт гаргаж, ямар байдлаар хариуцлага тооцох ёстой юм бэ? Цаашдаа ийм жишиг.

 **Ж.Ганбаатар:** Доржханд гишүүнд 1 минут сунгаж өгье.

**Т.Доржханд:** Тэгэхлээр л Үндэсний аудитын газар аа, төрийн өмчийн үйлдвэрийн газруудад, ялангуяа нэр дурдсан ийм гурван газарт аудит хиймээр байна, хийгдсэн зүйл байна уу? Хийсэн бол үр дүнгээ танилцуулмаар байна. Хоёрдугаарт, Монголбанканд бас аудит хиймээр байна. Улсын нууцад оруулсан маш олон шийдвэрүүд бас байгаа. Тэдгээрийг гаргаж үзмээр байна. Та нар улсын нууцад орсон шийдвэрүүдтэй танилцах боломж нь байдаг уу? Харин энэ дотоодын зах зээл дээр хүүгийн түвшин бол буурч байгаатай холбоотойгоор одоо дотоодын хөрөнгийн зах зээлийг хөгжүүлэх, нэмэгдүүлэх хэрэгтэй гэсэн чиглэл Засгийн газарт өгсөн байна. Тэгэхээр энэ бол их сайн зүйл. Сангийн яамнаас асууя, Засгийн газраас, одоо ингээд дотоодынхоо зах зээлийг та нар хөгжүүлэхгүй юм уу, хөрөнгийнхөө зах зээлийг? Бүтэн хоёр, гурван жил өр гэж баахан ярьчхаад өрөөс болгоомжилдог Засгийн газар, өр нэмдэггүй Засгийн газар гэсээр байгаад дотоодынхоо хөрөнгийн зах зээлийг та нар нугаслаад хаячихсан шүү дээ. Бас үр дүн байхгүй. Үр дүнд нь.

**Ж.Ганбаатар:** Занданбат дарга гишүүний асуултад хариулъя.

**Д.Занданбат:** Доржханд гишүүний асуултад хариулъя. Бид нар төсвийн гүйцэтгэлээ хийхдээ Монгол Улсын Их Хуралд толиуулах хэсэгтээ саяын таны дурдсан энэ асуудал дээр анхаарлаа хандуулаач ээ гэдэг ийм толилуулах зөвлөмжийг бол өгсөн юм. Тэнд юу гэж ойлгогдож, аудит хийх явцад ямар дүгнэлтүүд гарч ирж байна гэхээр, ерөөсөө энэ төрийн өмчит үйлдвэрийн газарт хуримтлагдсан байгаа энийг ерөөсөө Улсын Их Хурлын нарийн хэлэлцэгдэж, тухайлбал Засгийн газрын хэрэгжүүлэх арга хэмжээнийхээ хүрээнд Их Хурлаар оруулж Төсвийн хуулийн зохицуулалтын дагуу явах нь илүү оновчтой, бидний зүгээс бол харагдаж байгаа юм. Тийм учраас И Хурал энийгээ бас анхааралдаа авч Төсвийн тухай хуулиар баталж байгаа чиглэлийг өгөх нь өөрөө ерөнхий утгаараа бид нар бол бололцоотой ийм зөвлөмж өгч байна гэж харж байгаа. Нөгөө нэг асуудал нь бол бид нар Эрднэс Таван толгой, Эрдэнэс силвер гээд саяын энэ эдийн засгийн арга хэмжээнүүдэд хамрагдаж байгаа төрийн өмчит үйлдвэрийн газар дээр бол аудит хийсэн байгаа. Энэ аудитын тайланг бол одоо бас түрүүн Ганхуяг гишүүний асуултад хариулахдаа Эдийн засгийн байнгын хороогоор өгч хүргүүлье гэсэн. Танд бас тусгайлан энэ хоёр гурван төрийн өмчит үйлдвэрийн газар дээр хийгдсэн шууд тайлангийн бол бас хүргүүлье.

**Ж.Ганбаатар:** Сангийн яам гишүүний асуултад хариулъя. 2 номер, дэд сайд хариулъя.

**С.Мөнгөнчимэг:** Доржханд гишүүний асуултад хариулъя. Түрүүн та бас хөндөж ярьж байна лээ. Манай улс бол нэгдсэн төсөвтэй, Төсвийн тухай хуультай. Тийм болохоор зарчмын хувьд бол Сангийн яам бол энэ хуулийнхаа хүрээнд нэгдсэн төсвөө одоо барьж явах ийм зарчмыг дэмжиж ажилладаг. Энэ чиглэл дагуу ажилладаг гэж ингэж хэлье. Хөрөнгийн зах зээлийн хувьд бол Санхүүгийн зохицуулах хороо бас дэлгэрүүлээд хариулах байх. Сангийн яамны хувьд бол мэдээж энэ хөрөнгийн зах зээлийг бид нар бас хөгжүүлэх, энэ дээр одоо блокчэйн дээр суурилсан үнэт цаас гаргах гэх мэтчилэн бэлтгэл ажлын хүрээнд, шинэчлэлийн хүрээнд тодорхой ажлуудыг бид нар бас хийгээд ингээд явж байгаа.

**Ж.Ганбаатар:** Гишүүд асуулт асууж дууслаа. Үг хэлэх Байнгын хорооны гишүүд байна уу? Доржханд гишүүнээр тасаллаа. Доржханд гишүүн үг хэлье.

**Т.Доржханд:** Төрийн өмчийн компаниудын холбогдох тайлан тооцоог холбогдох хяналт шалгалт хийсэн дүгнэлтээ ирүүлнэ гэсэн шүү. Би одоо яг албан ёсоор энийг хүлээж байгаа. Ер нь Монгол Улсын төсөв дээр хөрөнгө оруулалт хийх боломж нь байхгүй. Тэгээд төрийн өмчийн компаниуд дээр бол Монгол Улсын төсвөөсөө илүү их том орон зай байгаад байдаг. Эрдэнэтийн ногдол ашиг ч гэдэг юм уу, энэ чинь улсын төсөвт орох ёстой. Гэтэл түүгээр зарцуулалт хийдэг. Тэгээд модон жорлон энэ тэрийг санхүүжүүлдэг. Цаашаагаа ингээд суурь үнийг чөлөөлдөг. Ийм байдлаар Монгол Улсын төсөв явж болохгүй ээ. Тэгэхээр Сангийн яам цаашаа анхаарах хэрэгтэй. Иймэрхүү юман дээр Үндэсний аудитын газар хав хатуу байр суурьтай байх ёстой. Тэгээд шаардлагатай бол хариуцлага тооцоод явах тэр боломжийг Улсын Их Хуралд өгөх хэрэгтэй шүү.

Хоёрдугаарт, олон улсын зах зээл дээр мөнгө босгох, дотоодын зах зээлээ санхүүгийн зах зээлээ хөгжүүлэх нь шаардлагатай. Зөвхөн одоо өрийг дахин санхүүжүүлэх зорилгоор олон улсад бондоо гаргахаа гэдэг ийм дүгнэлт байж болохгүй ээ. Одоо бид нарын нэг асуудал энэ байхгүй юу. Мөнгө хэрэгтэй үедээ мөнгө босгох гээд байдаг. Мөнгө хэрэггүй гэсэн үедээ болохоор зах зээлээ ингээд хаячихдаг. Тэгээд үр дүнд нь дотоодын санхүүгийн зах зээл хөгжил байхгүй, суурь үнэ байхгүй. Дотоодын бонд нь тогтмол гарч ирж байж тэр бенчмарк гээд байгаа суурь үнэ чинь тогтож байж, тэрэн дээр чинь компаниудын өрийн бичгүүд үнэт цааснууд гарч ирж байж эндээс чинь үндэслээд хөрөнгийн зах зээл чинь идэвхжих учиртай. Гурван жил та нар байхгүй, хийгээгүй. Одоо энэ байдал Үндэсний аудитын газраас юу гэсэн үг вэ? Зөвхөн дахин санхүүжилт хийх зорилгоор гадаад бондыг гаргана гэдэг чинь буруу шүү дээ. Өнөөдөр яагаад бид нар 4 хувийн хүүтэй 10 жилийн хугацаатай Сайн бонд гаргачхаад байна гээд. Тэгэхээр энэ чинь нөгөө байнга тогтмол гаргаад байгаа болохоор хөрөнгө оруулагчид итгээд байгаа байхгүй юу.

Гэтэл зөвхөн одоо ингээд байгаа өрийг л дарна гэсэн байдлаар явах юм бол энэ хүү чинь өснө. Хэрэгтэй үед бид нар гадаадын хөрөнгө оруулалтын зах зээл дээр идэвхтэй тоглогч байх ёстой. Гаднын хөрөнгө оруулалтыг татаж ирэхийн тулд бид нар татварын болоод бизнесийн дата орчин бүрдүүлэх. Шууд санхүүгийн эх үүсвэрийг татах тэр боломж чинь болохоор гадаад хөрөнгийн зах зээл шүү дээ. Энийгээ бид нар Засгийн газар авдаг суурь хүү тогтдог. Одоо энэ хүү дээр чинь үндэслээд хувийн бизнесүүд зөвхөн Монголын банкнаас биш, мөн гадагшаа олон улсын зах зээл дээрээс мөнгө босгох боломж нь ингэж бүрдэнэ ээ. Ингэж бенчмарк тогтоно. Ингэж үнэлгээнүүд цаашаа явагдана. Ийм болохоор хөрөнгийнхөө зах зээлээ цаашаа хөгжүүлэхийн тулд байнгын тогтмол мөнгө гаргаж байх ёстой, дотоод гадаадын зах зээл дээр. Тийм болохоор Сангийн яам анхаараарай. Баярсайхан дарга сууж байх шиг байна. Зохицуулах хороо бас шахаарай. Их Хурлын зүгээс бид нар шахна шүү. Ингэж байж бид нар дэлхийтэй холбогдож дэлхий дээр байгаа сул мөнгийг наашаа татаж оруулж ирнэ шүү дээ. Эдийн засаг дотроо.

**Ж.Ганбаатар:** Доржханд гишүүнд баярлалаа. Гишүүд үг хэлж дууслаа. Цаашдаа аудитын газар ер нь жоохон зангарагтай тэгээд дүгнэлтийнхээ араас нь хөөцөлддөг энэ гүйцэтгэлийг зөрчсөн хүмүүст хариуцлага тооцуулах талаас нь анхаарал тавьдаг, цаашаа цаашдаа төсөв, улсын хөрөнгө, одоо бусад хөрөнгүүдийг үр гандаа зөв зүйлд зарцуулдаг ийм л нийгэм болох ёстой л доо. Хувийн компаниуд бол энийг хийгээд л явдаг шүү дээ. Тэгээд энийг хийж чадахгүй бол тэгээд л дампуурдаг. Тэгээд л баахан дүгнэлт гаргаад л байдаг, Тэгээд тэгээд нэг формальный зүйл болоод л өнгөрч байна шүү дээ, энэ чинь одоо өөрөө тэгээд энэ замбараагүй байдлыг одоо өөгшүүлж байгаа юм. Ингэж л байдаг юм гэсэн маягтай. Аудитын газрыг хүн таньдаггүй байх ёстой гэж байгаа шүү дээ. Хэний ч таньдаггүй хөндлөнгийн хяналт хийдэг хэний ч нөлөөнд үл авчихсан байх ёстой. Хувийн компаниуд бол хөндлөнгийн хяналтыг бол бүр гадаадын томоохон компаниуд бол гадаадын компаниудаар хийлгэж байгаа шүү дээ. Тэгээд дотроосоо алдаа дутагдлаа олж авдаг, тэрийгээ засдаг залруулдаг. Тэгээд энэ удаагийн дүгнэлт бас сайн болсон гэж харж байна.

Монгол Улсын 2020 оны нэгдсэн төвсийн гүйцэтгэлийг Байнгын хорооноос санал, дүгнэлт гаргаад Төсвийн зарлагын хяналтын дэд хороонд хүргүүлнэ.

Хэлэлцэх асуудал дууслаа. Ажлын хэсэгт баярлалаа.

Дараагийн асуудалдаа оръё.

**Дөрөв.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлэг.**

Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлгийг явуулъя.

Сангийн дэд сайд Мөнгөнчимэг танилцуулгыг хийнэ. Мөнгөнчимэг сайдын микрофоныг өгье.

**С.Мөнгөнчимэг:** Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг 2021 оны 6 дугаар сарын 29-ний өдөр Улсын Их Хуралд өргөн мэдүүлсэн билээ. Монгол Улсад коронавирусийн халдварт тархалт нэмэгдэж урьдчилан тооцох боломжгүй нөхцөл байдал үүсэж, ард иргэдийн эрүүл мэнд, орлогыг хамгаалахад чиглэсэн зайлшгүй шаардлагатай нэмэлт санхүүжилт хийх цаг үеийн шаардлага үүсэж байгаагаас гадна хил орчмын цар тахлын тархалтын улмаас түүхий эдийн экспорт эрс буурч, төсвийн орлогод сөргөөр нөлөөлж эхэллээ. Иймд төсвийн тодотголын хүрээнд иргэдийн эрүүл мэндийг хамгаалах, эрүүл мэндийн салбарын нэн шаардлагатай санхүүжилтийг шийдвэрлэхэд төсвөөс нийт 735.1 тэрбум төгрөг, хүүхдийн мөнгө болон нийгмийн халамжийн тэтгэмжийг он дуустал үргэлжлүүлэн олгоход 618.9 тэрбум төгрөг, Засгийн газрын нөөц санг 60 тэрбум төгрөг, аймгийн засаг даргын нөөц санг 20 тэрбум төгрөгөөр тус тус нэмэгдүүлэхээр тооцлоо. Төрийн байгууллагуудын төсвийн хэмнэлтийн хүрээнд урсгал зардлыг 132.9 тэрбум төгрөг, улсын төсвийн хөрөнгө оруулалтыг 90 тэрбум төгрөг, гадаад зээлийн ашиглалтыг 60 тэрбум төгрөг, нийт 282.9 тэрбум төгрөгийн зардал танах ба эдгээр хэмнэгдсэн зардлыг КОВИД-19 цар тахлын эсрэг авах хариу арга хэмжээг санхүүжүүлэхэд зарцуулна. Дээрх бодлогын арга хэмжээний үр дүнд Монгол Улсын 2021 оны нэгдсэн төсвийн нийт орлого 13 их наяд 731 тэрбум төгрөг, нэгдсэн төсвийн нийт зарлага 15 их наяд 748.3 тэрбум төгрөг болж, төсвийн тэнцвэржүүлсэн алдагдал 3 их наяд 691.8 тэрбум төгрөг буюу дотоодын нийт бүтээгдэхүүний 8.8 хувьтай тэнцэхээр байна.

Байнгын хорооны дарга, эрхэм гишүүд ээ,

КОВИД-19 цар тахлын нөхцөл байдалтай уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Ж.Ганбаатар:** Ажлын хэсэг хэвээрээ байгаа. Танилцуулгатай холбоотойгоор асуулттай Байнгын хорооны гишүүд нэрсээ өгөхийг хүсье. Доржханд гишүү асуулт асууя.

**Т.Доржханд:** Баярлалаа. За байз, энэ жил чинь бол КОВИД-ын маш их хүндрэлтэй жил байгаа. Тэгээд төсвийн тодотголын үндсэн зорилго нь болохоор энэ КОВИД-той бол төсвийнхөө эх үүсвэрийг дайчлаад л нэг мөр тэмцчихмээр санагдаад байгаа юм л даа. Тэгээд тийм болохоор энэ бүх нэмэлт эх үүсвэрүүд нь ердөө л КОВИД руу зарцуулагдах. Тэр мөнгөн нь болохоор нэмэгдэж биш яг энэ төсвийн тогтвортой байдлынхаа тэр шалгуур үзүүлэлт тэр хязгаарт нь багтаагаад оруулж ирмээр байх юм, Сангийн яам аа. Төсвийн тогтвортой байдал, төсвийнхөө, сахилга батыг одоо хангаж явах нь бол Засгийн газар дотроос Сангийн яамны үүрэг шүү дээ. Тэгээд тийм болохоороо уг нь бол чуулган дээр миний хувьд бол уриалга гаргаад, одоо ингээд тойрог дээр элдэв шаардлагатай, шаардлагагүй цемент зуурдаг төслүүдээ боль оо, янз янзын соёлын төвүүдээс авахуулаад тийм ээ? Тэртэй тэргүй өнөөдөр арматурын үнэ ямар болов, өнөөдөр импортын барааны үнэ ямар байгаа билээ, бүтээн байгуулалт ямар байгаа билээ? КОВИД-оос шалтгаалаад ажил эрхлэлт, ялангуяа барилгын салбарт ажиллаж байгаа ажилтан чинь дутмаг, олдохгүй байна шүү дээ. Зарим хэсэг нь КОВИД тусчихсан, зарим хэсэг нь болохоор ажиллах сонирхол байхгүй. Яагаад гэвэл гэртээ хүүхдийнхээ мөнгийг аваад, бусад халамжуудаа аваад байсан нь илүү гэсэн үндэслэлээр. Ингээд бүтээн байгуулалт хийгдэхгүй шүү дээ, энэ жил. Тэгэхээр тэр мөнгөө одоо бүгдийг нь сайхан хуримтлуулаад энэ эх үүсвэртээ зарцуулах чиглэлээр ажиллавал яасан юм бэ? Энэ чиглэлээр та нар санал тавьсан уу? Засгийн газар, Сангийн яамны зүгээс бол. Хоёрт нь болохоор одоо ингээд 2 төгрөг тутмын 1 нь л урсгал зардал дээр халамж болчхоод байгаа шүү дээ. Тэгээд ийм тохиолдолд бизнесээ л идэвхжүүлэх шаардлагатай. КОВИД-той бид нар хөл нийлүүлж.

**Ж.Ганбаатар:** Доржханд гишүүнд 1 минут нэмж өгье.

**Т.Доржханд:**  Тэгэхээр эдийн засгаа идэвхжүүлэхийн тулд одоо тэр хөшүүргийг багасгах хэрэгтэй байна л даа. Гэртээ суугаад байдаг хөшүүрэг биш ээ, халамж биш ээ. Хүүхдийн мөнгө хэдийгээр байгаа онож байгаа ч гэлээ гэсэн одоо дахиад хүүхэд болгонд 100 мянган төгрөг он дуустал гэж хавтгайруулах нь буруу шүү дээ. Маш хэмнэх байдлаар, одоо ингээд багасгаад, зорилтот хэсэгт нь очих хэсэгт нь очоод, бусад хэсгийг нь бууруулаад явж эх үүсвэрээ хэмнэмээр байна. Суурь цахилгаан, дулааны үнийг Эрдэнэт ч юм уу, бусад байгууллагаас төлүүлдэг байдлыг шууд зогсоох ёстой. Одоо энэ шаардлага байхгүй шүү дээ. Одоо муу зан сурна шүү дээ. Тэгээд иргэд нь жаахан гэртээ байх сонирхолтой, Засгийн газар нь та нар гэртээ байж бай, бид нар уул уурхайгаас сайхан мөнгөө олчихъё, тэгээд та нарт сайхан тараагаад өгчихье гээд. Ингэх юм бол энэ эдийн засаг чинь бүр улам агшина. Маш том сорилтын өмнө бид нар унах болно. Энэ дээр Засгийн газар.

**Ж.Ганбаатар:** Хэн хариулах вэ? Сангийн яам, 2 номерын микрофон өгье.

**С.Мөнгөнчимэг:** Доржханд гишүүний асуултад хариулъя. Энэ төсвийн тодотгол маань ерөнхийдөө КОВИД-д зориулсан тодотгол гэж ингэж хэлж болохоор байгаа. Нэг талдаа бол эрүүл мэндийн байгууллага, эрүүл мэндийн салбарын бэлэн байдлыг нэмэгдүүлэх, нөгөө талдаа бол иргэдийн орлогыг хамгаалах буюу сая таны хэлдгээр халамжийн чиглэл дээр өмнө нь авч хэрэгжүүлсэн тодорхой арга хэмжээнүүдийг үргэлжлүүлээд авч хэрэгжүүлж байгаа. Зарчмын хувьд тантай санал нэг байна. Гэхдээ яг КОВИД-той энэ нөхцөл байдалд бол халамжийн зарим нэг бодлогыг Засгийн газар бодлогоороо дэмжиж өгснөөрөө нөгөө талдаа өрхийн орлогыг хамгаалах, эрэлт талаасаа бас бас хамгаалалт болж байгаа гэж бид нар ингэж харж байгаа юм. Цаашид бол ер нь энэ халамжийг зорилтот бүлэг рүү чиглүүлэх, ер нь энэ халамжийн хавтгайрсан бодлогыг хумих гэдэг тал дээр бол Хөдөлмөр, нийгмийн хамгааллын яамнаас тодорхой бодлогын өөрчлөлт, шинэчлэлт орж ирж байгаа учраас энэнтэй цуг явах байх гэж ингэж бодож байна. Эдийн засгийг идэвхжүүлэх. Өнгөрсөн 2020 онд цар тахлын улмаас эдийн засаг огцом унасан. Энэ огцом унасан эдийн засгийн сэргэлт маань жаахан идэвхжиж байгаа. Гэсэн хэдий ч нийт эрэлт потенциал түвшнөөсөө доор байгаа. Өөрөөр хэлбэл, 2020 онд үндсэн хөрөнгийн хуримтлал буурсан нь энэ онд ажил эрхлэлт буурч байгаа зэргээс нь цаашид энэ потенциал өсөлтийн сэргэлт удаан байх эрсдэлтэй байна гэсэн ийм дүр зурагтай харагдаж байгаа. Эдийн засгийг идэвхжүүлэх тал дээр 10 их наядын хөтөлбөр гээд аж ахуйн нэгжүүдээ дэмжих, бизнесийг дэмжих тал дээр тодорхой бодлогуудыг аваад хэрэгжүүлээд явж байгаа. Ер нь Доржханд гишүүний хэлсэн саяын саналуудтай бүрэн нийлж байна.

**Ж.Ганбаатар:** Гишүүдийн асуултад Байнгын хороон дээр хариулахдээ сайхан зантай хүмүүс л байх юм. Гараад явахаараа тэгээд л үл тоосон, том том ярьсан хүмүүс. Байнгын хорооны хурал дээр хүмүүсийн асуултад хариулахдаа санал нэг байна гэнэ. Тэгээд яг орж ирэхээр хэрэгжиж байгаа зүйл нь маш ховор. Монгол Улс үнэхээр бүх л зүйлээ зардлаа нэмэгдүүлэх, гаднаас зээл авах маягаар л хааж байна шүү дээ. Тэгээд хууль санаачлаад өргөн барихдаа дандаа хувийн хэвшлээ татсан, доош нь хийсэн, шулаач, мөлжигч, капиталистаар нь нэрлэсэн. Тэгээд зарлага хэрэгтэй болохоор, төсөл, ямар нэг арга хэмжээ хэрэгжүүлэх болохоороо хувийн хэвшилтэйгээ хамтарч хийнэ л гэдэг. Яг бодлогын хувьд дэмжиж байгаа зүйл маш ховор байгаа шүү дээ. Дуугарч байгаа хүн ч ховор. Та дайчин юм аа гэдэг маягтай нэг үг хэлчхээд. Тэгээд энэ засгаас өргөн барьж байгаа хууль дээр анхаарах хэрэгтэй шүү дээ. Цаашдаа төсвийн алдагдлыг, ер нь төсвийг аж ахуйн нэгжүүд дотоодын эх үүсвэрээр л чирээд явах ёстой шүү дээ. Эсхүл мөнгө олж байгаа томоохон тэр хэсгээсээ татвараа нэмдэг юм уу, яадаг юм. Түүнээс одоо гаднын зээл тусламжаар томоохон төсөл хөтөлбөрөө хэрэгжүүлээд л явах ёстой. Тэгээд төсвийн алдагдлыг гаднын зээлээр хаагаад, өрөөс өрийн хооронд амьдраад, нөгөө өр нь томроод. Одоо ийм зүйл хэрэгтэй байна, тийм зүйл хэрэгтэй байна, энийг хийхгүй бол улс орон гацлаа, энийг өнөөдөр л хийж өг, тэгэхгүй бол бүтэхгүй байна гээд.

Байнгын хороонд орж ирээд хурлын бэлтгэл ажил хангуулдаг зүйл бол ерөөсөө ямар ч утгагүй болсон. Сангийн яаманд анхааруулж хэлэхэд наад гүйцэтгэл, тодотгол хоёр дээр ерөөсөө орж ирж танилцуулж байгаа зүйл байхгүй. Төсвийн байнгын хороон дээрээ хийж байгаа юм уу, үгүй юм уу. Тэгээд Эдийн засгийн байнгын хороо гээд орж ирээд, гүйцэтгэл дээр нь ийм, ийм зүйлүүд байгаа, тодотгол дээр нь ийм, ийм зүйлүүд байна гээд яриад явдаг, би хуралд бэлтгэх үүрэгтэй шүү дээ. Тэгээд л өчигдөр яриад, өнөөдөр Байнгын хороог хуралдуул гээд шахаад байдаг. Хөнжлийнхөө хэрээр хөлөө жийдэг тэр нийгмийг бий болгохын тулд наад татвар төлөгчдийнхөө бааз суурийг нэмэгдүүлэх ёстой, хувийн хэвшлээ дэмжих ёстой. Засгийн газар өргөн барьж байгаа хуулиуд дээрээ энийгээ анхаарах ёстой. Энэ хэсэгтээ итгэхгүй гээд өөр хэнд итгэж явах вэ? Хэн энэ улс орныг чинь цааш нь чирж явах вэ, хэн Эрүүл мэндийн яамны цалинг нэмэх вэ, хэн боловсролын салбарын цалинг нэмэх вэ? Энийг яг углуургаар нь ойлгоод, хөгжлийн гол гацаа нь хаанаа байгаа вэ, Засгийн газар аа? Тэгээд л ярьдаг хүмүүс үй түмээрээ гарч ирсэн. Гүйцэтгэдэг, хийдэг хүмүүс, тэр хүмүүсээ хараагаад доош нь хийгээд л ирсэн. Аливаа зүйлийг тэнцвэртэй авч явж байж л энэ улс орон хөгжих байх шүү. Баланстай авч явж байж.

Зарчмын зөрүүтэй санал байхгүй байна. Зарчмын зөрүүтэй санал гаргасан бол саналаа тайлбарлаж үг хэлэх боломжтой байгаа. Зарчмын зөрүүтэй санал байхгүй. Өнөөдрийн хуралдаан өндөрлөлөө. Баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ